ועדת הכנסת, כנסת 16, פרוטוקול מספר 86, 2004-01-04 12:00

רוני בר-און: אני מתכבד לפתוח את ישיבת ועדת הכנסת, ישיבה מס' 86.

רוני בר-און: על סדר היום שלנו היו כמה עניינים.

רוני בר-און: הראשון שבהם היה קביעת סדרי הדיון בהצעת חוק התקציב 2004 והצעת חוק המדיניות הכלכלית לשנת הכספים 2004 (תיקוני חקיקה) והצעת חוק גיל פרישה, התשס"ד-2003.

רוני בר-און: בין לבין נוספו לסדר היום הזה שני עניינים דחופים אחרים.

רוני בר-און: אחד, פניית יושב ראש ועדת חוקה, חוק ומשפט בדבר טענות של חריגה מגדר נושא הצעות החוק הנדונות:

רוני בר-און: הצעת חוק הרבנות הראשית לישראל והצעת חוק הדיינים, וגם בקשת הממשלה להקדמת דיון בהצעת חוק המים (תיקון מס' 21), התשס"ד-2004.

רוני בר-און: בין לבין הדברים הללו ביקש ממני יושב ראש ועדת החוקה, חוק ומשפט שלא להביא את עניין הנושא החדש בנושא חוק הרבנות הראשית וחוק הדיינים עד להודעה חדשה, וגם הממשלה שטרחה והזדרזה הבוקר להניח את הצעת החוק ולבקש פטור מחובת הנחה בעניין חוק המים, ביקשה ממני בשלב זה שלא לדון בזה, אלא בשלב יותר מאוחר.

רוני בר-און: כך או כך, נשארנו איפה רק עם הנושא של קביעת סדרי הדיון.

רוני בר-און: ככל הזכור לכם קבענו, ב-24 לדצמבר סדרי דיון, כאשר חשבנו שהחוק יבוא לדיון בשבוע המתחיל ב-28 בדצמבר.

רוני בר-און: קרה אשר קרה והחוק מובא לדיון השבוע הזה.

רוני בר-און: שאלה שאני מבקש לשאול את יושב ראש הקואליציה ואת המורשה לשאת ולתת בשמה של האופוזיציה בעניין הספציפי הזה, חבר הכנסת בורג: הייתה לנו הסכמה – אני מזכיר לכם:

רוני בר-און: הסכמה לפי סעיף 148 לתקנון הכנסת דורשת הסכמה מקיר אל קיר.

רוני בר-און: במתנגד אחד ההסכמה הזאת איננה יכולה לעבור – שבה קבענו תחילת דיון, תחילת דיבורים, גמר דיבורים, תחילת הצבעות, גמר הצבעות וטכניקה לקביעת הסתייגויות ואופן ודרך הצבעה והפסקה או השעיית ישיבה.

רוני בר-און: חשבתי שנעתיק את הדברים אחד על השני בשינויים המתחייבים של תאריך ושל שעות.

רוני בר-און: השאלה היא, חברי הכנסת סער ובורג: האם יש הסכמה?

רוני בר-און: יש הסכמה ביניכם?

רוני בר-און: אפשר להעתיק את ההחלטה הקודמת בשינויים הטכניים המתחייבים, תאריך ושעות, ולהעלות אותה כאן ולקבל החלטה?

רוני בר-און: בבקשה, חבר הכנסת בורג.

אברהם בורג: הסכמה היא הסכמה, מבחינתנו זה בסדר גמור.

אברהם בורג: יש כאן רק שלושה עניינים שאני מבקש להסב את תשומת הלב אליהם.

רוני בר-און: על אופי הדיון?

רוני בר-און: על מהות הדיון?

אברהם בורג: דקה.

אברהם בורג: אחד: בסעיף 5 להחלטת ועדת הכנסת כתוב:

אברהם בורג: כל האמור לעיל מותנה בכך שהצעת חוק המדיניות הכלכלית כולה וכן הצעת חוק התקציב, יועברו בוועדת הכספים לא יאוחר מיום ____ בשעה 24:00.

רוני בר-און: אני תיקנתי אצלי בטיוטה החדשה בהתאמה להיום.

אברהם בורג: השאלה היא – ואני ישבתי לפני כן אצל היושב ראש, וליושב ראש לא היה ברור, אז לי על אחת כמה וכמה לא ברור, שהעסק אכן נגמר בוועדת הכספים עד היום בשתים עשרה בלילה.

אברהם בורג: זאת סוגייה ראשונה.

אברהם בורג: אני חושב שהיושב ראש קבע מדיניות נכונה, של – לא להתחיל ואז נצטרך להפסיק ואז כל השבוע מתמרח.

אברהם בורג: צריך לדון בחבילה אחת.

אברהם בורג: זה עניין אחד.

אברהם בורג: עניין שני קשור למשהו - - -

רוני בר-און: אני טועה אם אני חושב שהיום מצבנו הרבה יותר טוב מאשר ה-24 בדצמבר מבחינת הפרוגנוזה שלנו מה - - -

אברהם בורג: אני לא יודע.

אברהם בורג: קרא היושב ראש לאורי יוגב, שאל אותו, אני עזבתי את החדר לפני כן כי באתי לפה, לא הייתה לי תחושה שהעסק גמור שם.

אברהם בורג: יש שם איזו בעיה של פיצוח כלשהי.

אברהם בורג: צריך לפצח איזה קוד כלשהו, שאני לא יודע לאן הוא הולך.

אברהם בורג: ולא התחילו להצביע על חוק התקציב, כך אני מבין.

אברהם בורג: זאת אומרת: לפני שבכלל מתחילים לזוז על ההסכמות, צריך לדעת שהסעיף הזה עומד.

אברהם בורג: כי דבר שאני לא מוכן לו זה לגרור את זה כל פעם.

אברהם בורג: נניח, זה נגמר בשתיים ולא בשתים עשרה, אז נדחה בשעתיים.

אברהם בורג: לא .

אברהם בורג: זה ההסכם, אליו הגענו בוועדת ההסכמות, על דעת כך שאנחנו מתחילים את העניין היום או בכל יום ראשון, כלשהו, בתנאי שכל החבילה נגמרת עד אותו יום בלילה.

אברהם בורג: שניים: בנינו את לוח הזמנים – סליחה שאני מערב נושא פוליטי בנושא פרלמנטרי – בנינו את לוח הזמנים על דעת שלשתי המפלגות הגדולות יש ועידות במהלכו של השבוע הזה.

אברהם בורג: ארגנו את הכל בדיבורים בין הסיעות, ברשות הדיבור וכולי.

אברהם בורג: סיעת העבודה שיחקה כאן על גבול הזמן מבחינה זאת.

אברהם בורג: בהנחה שהדיונים מתחילים באחת, כונסה הלשכה לשלוש - - -

דני יתום: שתיים וחצי.

אברהם בורג: בארבע מתחיל המרכז וכולי.

אברהם בורג: חברים שנמצאים כאן ועושים במלאכה בוועדת כספים וכולי, עומדים על כך – וזה לא עניין של משבר פוליטי.

אברהם בורג: סוגיות מאד קריטיות בחיי המפלגה עולות היום והדחייה של כל התהליך הזה תמנע מחברים מרכזיים בדיון ליטול חלק.

אברהם בורג: לכן, לוח הזמנים שהוסכם עליו הוא קריטי לנו, כדי לאפשר לנו לחיות גם את החיים המפלגתיים וגם את הפרלמנטריים.

רוני בר-און: טוב.

רוני בר-און: בבקשה, יושב ראש הקואליציה, אני לא חושב שאנחנו יכולים לגמור את ההלל על העניין הזה.

גדעון סער: את ההלל על מה אנחנו צריכים לגמור, אדוני היושב ראש?

רוני בר-און: על הסיכום שיש לכם.

גדעון סער: תראה, אדוני היושב ראש.

גדעון סער: ענייני תקציב בכלל הם פרוזאיים.

גדעון סער: הם לא עניינים שעליהם אפשר לגמור את ההלל או להתייחס אליהם במידה של התרוממות הרוח שבה מתייחסים לנושאים אחרים.

גדעון סער: אני חושב שבסופו של דבר אין קושי לעמוד בסיכום בהתאמות קלות, אחת מהן מתחייבת, השנייה אני רוצה להציע אותה לחבר הכנסת בורג, אם היא מקובלת עליו, לעניין תחילת הדיון.

גדעון סער: שהרי הדבר היחידי הרלוונטי לעניין תחילת הדיון הוא ההצבעה על הפיצולים, כי בסך הכל זמן הדיבור ממילא חולק באופן שיתחשב בוועידות או בחברי הכנסת, מבחינת מתי כל מפלגה נושאת את דברה.

גדעון סער: אנחנו יכולים ללכת לשעה שלוש, מתוך הנחה סבירה שאת הפרקים הנותרים הנוגעים לחוק ההסדרים, שבגינם – למרות שמלכתחילה סיכמנו שגם אם יהיה חלק כלשהו מחוק ההסדרים, נתחיל.

גדעון סער: אבל כדי להגיע לנוסחה פרקטית שלפיה נוכל להצביע על הפיצולים ולשחרר את חברי ועידת העבודה לתפקידם החשוב בבית החייל, אני מציע שנעשה את זה בשלוש.

גדעון סער: אם יידרש מספר מסוים של אנשים לצאת קודם, אני מוכן לקזז אותם כדי שבאי הוועידה לא יהיו מיותמים לחלוטין, אבל בכל אופן מתוך מגמה שסמוך לתחילת הדיונים יוכלו כל החברים ליהנות מאותו מפגש חשוב עם חברי הוועידה.

גדעון סער: לעניין קיום ההצבעות, אני מציע להיות דבקים באותה שעה.

גדעון סער: הייתי מבקש מחבר הכנסת בורג - ולדעתי זו לא בקשה גדולה אבל אם הוא לא ייעתר לה אני אהיה מוכן להיות צמוד לסיכום הקודם - כדי שלא נפגע בכנסת, וועדת הכספים באמת עושה עבודה מאד אינטנסיבית, להאריך את אותו מועד שדיברנו עליו בחצות בשעתיים צפונה.

גדעון סער: לפי דעתי, בנסיבות האלה ועדת הכספים תוכל גם למצות את הדיון הענייני וגם לסיים אותו.

גדעון סער: אני רוצה להבהיר שחוק גיל פרישה הסתיים, חוק ההסדרים כמעט כולו הסתיים – יש עוד שניים וחצי פרקים – וחוק התקציב שנדון, בסך הכל יש דיון אולי בשני נושאים שבהם יש תיקונים.

גדעון סער: תקציב החינוך ועוד משהו.

גדעון סער: לכן אני מעריך שעד הלילה, בכל מקרה, תסתיים שם העבודה.

רוני בר-און: יש לך תשובה?

רוני בר-און: רגע, קודם חבר הכנסת יתום.

דני יתום: אני לא בסוד העניינים, אבל בהמשך לדבריו של חבר הכנסת בורג, אנחנו בנינו על כך שנוכל, מרביתנו לפחות, להשתתף בלשכת המפלגה שמתחילה בשתיים וחצי היום.

דני יתום: התכוונו מאחת עד שתיים להיות בכנסת, אם יהיה צורך להשאיר אנשים נוספים, מעטים, לעשות זאת, אבל זה לא ועידת המפלגה.

דני יתום: זו לשכת המפלגה שמונה פחות ממאתיים איש, ומתוכם עשרה אחוז הם חברי הכנסת.

דני יתום: השתנו כאן סדרי זמנים – לא סדרי בראשית, חלילה וחס - וצריך לנסות ולמצוא דרך שתאפשר לנו גם לקיים את ההליכים הפרלמנטריים, כמובן, גם לקיים את ההליכים הפוליטיים, המפלגתיים.

דני יתום: לאירועים האלה הוזמנו אנשים.

דני יתום: אנחנו לא יכולים לוותר, לא מכאן ולא מכאן.

דני יתום: מאחר שהשתנה הבסיס של לוח הזמנים – אנחנו בנינו את זה.

דני יתום: חבר הכנסת בורג אמר:

דני יתום: בנינו את זה על סמך בסיס-נתונים מסוים.

רוני בר-און: אתה אומר שמבחינת

רוני בר-און: כם להתחיל את סדר הדוברים בשעה 15:00 זה שיבוש של הוועידה.

דני יתום: לא, בשעה שלוש איש לא יהיה כאן.

רוני בר-און: יש לי הצעה ושאלה.

רוני בר-און: תקשיב, אדוני יושב ראש הקואליציה.

רוני בר-און: מכיוון שיש כבר שלושה פרקים מחוק ההסדרים שלגביהם הפיצולים לא רלוונטיים יותר, והם: פרק א', מטרת החוק – מה שלא קראנו אז: בשר, פרק ב', תכנון ובנייה, ופרק ג', טלוויזיה לימודית.

רוני בר-און: האם אפשר, גבירתי היועצת המשפטית, שנתחיל כפי שתוכנן באחת או בשתיים – אף אחד לא אמר לי אבל אני מניח שאלה הן השעות – לדון בדברים האלה, ואחר כך נעצור, נצביע על הפיצולים ונמשיך הלאה.

אנה שניידר: אם הוועדה תאשר להניח את החוק חלקים חלקים, אז לפני כל פרק שלגביו יש רלוונטיות לפיצולים, יצטרכו להצביע קודם על הפיצולים.

רוני בר-און: מקובל עליכם?

רוני בר-און: אנחנו מתחילים על הפרקים שכבר נגמרו בחוק ההסדרים.

רוני בר-און: א', מטרת החוק, ב', תכנון ובנייה, ג' טלוויזיה לימודית.

רוני בר-און: כמו שהיה בפעם הקודמת.

גדעון סער: יש הרבה יותר שהסתיים.

אנה שניידר: אבל אנחנו עוד לא מוכנים.

אנה שניידר: יש חלק מהדברים שעדיין לא - - -

רוני בר-און: אמרתי לך, יש תהליך זרימה.

רוני בר-און: זה שגומרים פה למטה בידיים, זה עוד לא אומר שמביאים את זה למליאה.

רוני בר-און: זה עוד צריך לעבור את הייעוץ המשפטי, ואת כל הבלגן.

רוני בר-און: אפשר להתחיל בזה ולקבל מכם גרייס?

רוני בר-און: הייתה הסכמה בפעם הקודמת על יום ראשון בשעה 24:00.

רוני בר-און: אפשר לעשות את זה ביום שני 02:00?

רוני בר-און: להביא עד אז את יתר הדברים?

אברהם בורג: אדוני היושב ראש, אני חושב שהישיבה הזאת היא קצת מוקדמת, ואני אגיד לך למה.

אברהם בורג: אני יכול לתת לך תשובה על דבר אחד, על שאר הדברים אני לא יכול לתת לך תשובה.

אברהם בורג: אני לא יודע מתי ההצבעות בוועדת הכספים, אני לא יודע על מה ההצבעות, ואני לא יודע מה התוצאות של ההצבעות.

אברהם בורג: האם זה על פיצולים, האם זה על החוק, מה יעבור, מה לא יעבור.

אברהם בורג: אז אני לא רוצה לתת את ההסכמה שלי בלנקו.

אברהם בורג: יכול להיות שיעבור רק שם החוק.

אנה שניידר: לא - - -

אברהם בורג: סליחה, אני לא יודע.

אברהם בורג: כשאני בא לדיון אני יודע מה עומד לפני, כשכתוב לי שהצעת חוק המדיניות הכלכלית כולה וכן הצעת התקציב יאושרו בוועדת הכספים – עזוב את התאריך.

אברהם בורג: בשלב זה אין לי את וועדת הכספים, אין לי את חוק התקציב ואין לי את חוק המדיניות הכלכלית כולו.

אברהם בורג: אוקי?

אברהם בורג: לכן אני לא רוצה לפרוט את העסק לפרטים.

אברהם בורג: היה לנו עיקרון שנבע מדבריו של יושב ראש הכנסת – ואתה היית נוכח בישיבה – שאנחנו רוצים את כל הדיון בחבילה אחת.

אברהם בורג: לא להתחיל ולהיעצר.

אברהם בורג: אם אני יודע שאני מצביע עכשיו על איזשהם דברים בוועדת הכספים, אינני יודע מתי, ולאחר מכן נוצר משבר ואני צריך להתחיל את הדיון ולהפסיק את הדיון, אני לא רוצה.

רוני בר-און: דעתי כדעתך בעניין הזה.

רוני בר-און: אבל אני מנסה למקד אותך - - -

אברהם בורג: אני לא אתן תשובה על מה שאין לי ביד.

רוני בר-און: אברום, אני מנסה למקד אותך בשני עניינים שאחד עברנו והשני תהיה לנו הסכמה.

רוני בר-און: אחד עברנו, שמלכתחילה אנחנו מתחילים בחלקים, אם כי קיווינו שזה יהיה שני חלקים.

רוני בר-און: החלק הראשון זה הבסיס לדיון ביום ראשון בצהרים עד חצות – ובלבד שיהיה בשר, כהגדרת ההסכמה הקודמת, אתה זוכר, היום לפי דעתי אנחנו נמצאים צעד אחד קדימה ממה שנמצאנו אז, הדבר השני שאני מבקש להסביר לך ולפי דעתי הוא ברור לך מאליו, זה שאם עכשיו אנחנו דוחים את הדיון ולו בשעה, אנחנו כבר לא במצב שאנחנו יכולים להתחיל בלי לשבש לך את הוועידה.

רוני בר-און: אין לי בעיה לדחות את הדיון כרגע בשעה.

אברהם בורג: אני חושב שזה יהיה נכון ואני רוצה להסביר בכל זאת: ראשית, אני לא רוצה לתת את היד שלי להצבעה על משהו שאני לא יודע מהו.

אברהם בורג: תביא לי משהו מוועדת הכספים, אני אגיד לך - - -

רוני בר-און: נתת לפני עשרה ימים על פחות מזה.

גדעון סער: בטח.

רוני בר-און: ביום רביעי ה-24 בדצמבר - - -

גדעון סער: לפי סעיף 1.

רוני בר-און: אבל גדעון, תן לי שניה.

רוני בר-און: אני מנסה להסביר - - -

גדעון סער: אבל כדאי שההחלטה תומצא לחבר הכנסת בורג - - -

אברהם בורג: גדעון, אם אתה רוצה להתחיל לריב, אני גם יודע לריב.

רוני בר-און: תן לי שניה לנסות.

רוני בר-און: בפעם האחרונה שסיכמנו את הדבר הזה, שעכשיו אנחנו הולכים לתקן אותו תיקוני התאמת תאריך ושעות, ידעת עוד פחות.

רוני בר-און: ואני אגיד לך מה אמרת – מה אמרנו כולנו – כבסיס להסכמה: "הדיונים יתחילו...

רוני בר-און: " – וכולי וכולי – "ובלבד שוועדת הכספים תאשר עד למועד האמור, קרי: התחלת הדיון ביום 28 בדצמבר בשעה 14:00 ובלבד שחלק זה" – שעליו מתחיל הדיון – "לא יסתכם בסעיף אחד, מטרות החוק בלבד".

רוני בר-און: עכשיו אני נותן לך את כל פרק א', את כל פרק ב' ואת כל פרק ג'.

רוני בר-און: זה הרבה יותר מיותר מסעיף אחד.

אברהם בורג: אדוני היושב ראש לא הקשיב לי.

רוני בר-און: יש עוד אפשרות, שהוא לא הבין.

אברהם בורג: אם לא הבנת, כנראה שהסברתי את עצמי לא בסדר.

אברהם בורג: כאשר אנחנו דיברנו על זה בסיבוב הראשון, הייתה אמירה של יושב ראש ועדת הכספים של הכנסת שריחפה באוויר: "אני, עד היום בערב" – או מתי שזה לא יהיה – "גומר את הכל".

גדעון סער: האמירה בתוקף.

אברהם בורג: סליחה.

רוני בר-און: זה מה שהוא אומר גם עכשיו, כפי שאני מבין.

אברהם בורג: הוא אמר אותה גם ביום רביעי והגענו ליום ראשון.

אברהם בורג: אני רואה את המשבר לנגד עיני.

רוני בר-און: בסדר, אבל גם אז ראינו משבר.

רוני בר-און: השארנו לנו פתח למשבר.

אברהם בורג: אני עומד מאחורי מה שכתוב כאן.

אברהם בורג: קודם כל, אני רוצה לדעת מה עבר לי מוועדת הכספים שנקרא "בשר", או אולי לא עבר.

אברהם בורג: לא באוויר.

אברהם בורג: אני לא נותן הסכמה לכלום.

אברהם בורג: תקרא לישיבה הזאת אחרי שתיגמר ועדת הכספים.

אברהם בורג: שתיים, אני רוצה לדעת עקרונית – התחייבות, של מישהו, של יושב ראש ועדת הכספים מקובלת עלי – שזה באמת הולך להיסגר עד 24:00 ולא – זה באמת נפסק.

רוני בר-און: 24:00 או 02:00?

רוני בר-און: אם תהיו נדיבים תתנו 02:00.

אברהם בורג: אין לי נדיבות, אני עכשיו בהסכם.

אברהם בורג: נדיבות לא עושים אותה בפורום כזה.

אברהם בורג: נדיבות עושים אותה במקומות אחרים, כמו שאדוני לימד אותי.

אברהם בורג: בפורום פומבי יש מה שמחייב את הפומבי.

אברהם בורג: עכשיו, יש דבר שני: אני חייבתי את כל חברי האופוזיציה ובייחוד את חברי סיעת העבודה, במריבה די גדולה במהלך כל סוף השבוע, לבוא לפתיחת הדיונים היום כדי שלא ייראה מצב שכבר לקינו עליו בציבוריות, שהכנסת דנה בעניינים הכי חשובים למדינת ישראל ואתם מתעסקים בעניינים הקטנוניים של המפלגה שלכם.

אברהם בורג: זה היה על דעת שאנחנו באמת גומרים את הכל, כהתחייבות יושב ראש ועדת הכספים, עד שעה שמאפשרת לכולנו להתחיל, וסיכמנו את השעות בהסכמה.

אברהם בורג: מה שקורה עכשיו, אני לא יכול לתת – אני מוכן, עד שאתה תקרא לישיבה, להתייעץ עוד פעם ביושבת ראש הסיעה שלי וביושבי ראש הסיעות האחרות – אני לא יכול על דעתי, היום, לתת את היד לכך שייפתחו הדיונים של מליאת הכנסת ובגלל שהכנסת לא הסתדרה, מסיבה זו או אחרת, יוצא שמפלגת העבודה יוצאת כך שאף אחד מחבריה, להוציא אותי, לא יהיה נוכח בפתיחת הדיונים.

אברהם בורג: אתם שמים אותנו במקום ציבורי בלתי אפשרי.

גדעון סער: אני מבקש, אדוני היושב ראש, להגיב.

רוני בר-און: בבקשה.

גדעון סער: אדוני היושב ראש, חבר הכנסת בורג בא עם הרבה להט, אבל לא הצביע על שום שינוי בנסיבות שמצדיק סטייה כלשהי ממה שנקבע כאן.

גדעון סער: סעיף 1 מגלם את ההנחה שעד לשעת תחילת הדיון במליאה ועדת הכספים תאשר רק מקצת מהחומר שנדרש להצבעה בסוף השבוע.

גדעון סער: והיא עשתה יותר מזה – היא אישרה את מרבית חוק ההסדרים, היא אישרה את חוק גיל הפרישה.

גדעון סער: ולכן, מבחינתי, אין שום מניעה גם להתחיל בשעה 13:00 את הדיון.

גדעון סער: שום מניעה.

רוני בר-און: כן, אבל אתה צריך הסכמה.

גדעון סער: בהסכמה – בהסכמה.

גדעון סער: לא בהסכמה - - -

רוני בר-און: הוא לא מסכים.

גדעון סער: אם הוא רוצה לחזור מההסכמה, אני אצטרך להעביר את ההחלטה באופן אחר.

גדעון סער: אבל אני רק מפנה את תשומת הלב, אני מצטט: "הדיונים במליאה יחלו ביום ראשון, בשעה _________, באותו חלק מהצעת חוק המדיניות הכלכלית שוועדת הכספים תאשר עד למועד האמור.

גדעון סער: זאת אומרת, מגולמת כאן ההנחה, שהאישור עד פתיחת הדיון, הוא אישור של חלק.

גדעון סער: אז אני לא מבין את העניין, פשוט.

גדעון סער: אני לא מצליח להבין את הטענה של יושב ראש הכנסת לשעבר.

רוני בר-און: זו העתקה של ההסכמה הקודמת שהייתה.

רוני בר-און: העתקה של סעיף 1 ממנה, שלגביו היה תנאי "ובלבד שזה לא יסתכם בסעיף אחד בלבד מהחוק" ואני כבר יודע שזה לא קיים.

גדעון סער: נכון.

רוני בר-און: אתה יכול להצהיר פה עכשיו, בשמו של חבר הכנסת הירשזון, שעד היום ב-24:00 או ב-02:00 לפנות בוקר, הכל ייגמר בוועדת הכספים?

גדעון סער: אדוני היושב ראש, אני מצהיר בבית משפט.

גדעון סער: כאן אני לא מצהיר, כאן אני אומר.

גדעון סער: ומה שאני אומר הוא על בסיס שיחה עם יושב ראש ועדת הכספים, שהתקיימה לפני שנכנסתי לכאן, שכוונתו לסיים את הדיון היום במסגרת הסיכום כפי שהגענו אליו.

רוני בר-און: למה אי אפשר להתחיל, בהכרעת אברום, באותה הסתייגות של פעם קודמת.

רוני בר-און: אם מישהו יהיה אחראי לזה שיהיה פה סקנדל כי נצטרך להפסיק באמצע, אני חושב שאתה תהיה אחרון בתור.

רוני בר-און: אני אהיה ראשון בתור, אתה תהיה אחרון בתור.

אברהם בורג: אני לא עומד בתור לסקנדלים.

אברהם בורג: אני לא רוצה להביך את הכנסת.

אברהם בורג: אני, מבחינתי, אפשר להצביע עכשיו על קריאה שלישית, לאור הבלגן שקורה פה.

אברהם בורג: זה נראה לי די טוב העבודה שעושים בשבילנו.

אברהם בורג: אבל כדי להצביע ב-13:00- תתקן אותי היועצת המשפטית – צריך ללכת עכשיו לוועדה, להתחיל תהליך של פיצולים - - -

רוני בר-און: לא.

רוני בר-און: לא.

רוני בר-און: אתה טועה.

אברהם בורג: מצדי, אתה רוצה להתחיל ב-13:00?

אברהם בורג: קדימה.

רוני בר-און: מאה אחוז.

אברהם בורג: ואז ההסכמות האלה עומדות בעינן.

גדעון סער: אני רק רוצה לשאול את היועצת המשפטית, האם יש שעה מוגבלת להצבעה על הפיצולים במליאה.

גדעון סער: מכיוון שאני מוכן להיות גמיש כלפי חברי הכנסת וחברי הוועידה כולם, שהנוכחות של חברי הסיעה היא חשובה להם, ולא לעמוד על זה, אלא להיות גמיש.

גדעון סער: האם אני מחויב לשעה מסוימת בהצבעה על הפיצולים או האם אני יכול להתחיל היום את הדיון ולקבוע אתם שעה בתום ישיבת הוועידה – תסתיים מתי שתסתיים.

גדעון סער: אנחנו לא נגביל את ועידת מפלגת העבודה - - -

רוני בר-און: נעקוב אחריה בנשימה עצורה, כמובן.

אנה שניידר: תשובתי היא כזאת: ברגע שאפשר להניח כאן את חוק ההסדרים חלקים חלקים, מה שאושר והפיצולים לא רלוונטיים לגביו, אני מניחה.

אנה שניידר: מה שיצטרכו להצביע על פיצולים, יצביעו על פיצולים ובעקבות ההחלטה - - -

אברהם בורג: בוועדת הכספים יצביעו על פיצולים.

אנה שניידר: בוועדת הכספים ולאחר מכן במליאה.

אנה שניידר: חלק כבר הצביעו.

אנה שניידר: יש לנו עוד שניים שלושה נושאים שאו שהם יפוצלו או שלא יפוצלו, חלק גדול כבר הוצבע בוועדת הכספים ואני צריכה להביא את זה להחלטה של המליאה.

אנה שניידר: אני יכולה – אין לי שום בעיה מבחינת לוח הזמנים – אם הישיבה נמשכת עד יום רביעי, שייקבע מועד לפיצולים ומיד לאחר מכן אנחנו נניח את אותו פרק שלגביו הוחלט על פיצול.

גדעון סער: לא הבנתי.

גדעון סער: כל עוד אין הצבעה על הפיצולים את לא יכולה להניח את אותו פרק?

רוני בר-און: ודאי שלא.

אנה שניידר: ודאי.

גדעון סער: אז אני מציע, את כל אותם הפרקים שכבר הסתיימו, להצביע על הפיצולים כרגע ולקבוע, בהסכמה - - -

אנה שניידר: אבל צריכים מליאה.

גדעון סער: במליאה, ברור.

אנה שניידר: צריך לפתוח את ישיבת המליאה, נניח, באחת, להצביע על מה שכבר יש - - -

רוני בר-און: כבר 12:30.

אנה שניידר: ואז ממילא אנחנו צריכים את הזמן שלנו כדי להתקדם.

אנה שניידר: אבל זה לא משנה כבר.

אנה שניידר: כי אני יכולה להניח על שולחן הכנסת שלושה פרקים שהפיצולים לא רלוונטיים לגביהם ותתחילו לדון.

גדעון סער: כן, אבל מתי גבירתי מציעה להצביע על הפיצולים?

רוני בר-און: ברגע שזה יגיע.

אנה שניידר: מתי שאתם תחליטו.

רוני בר-און: הוא אומר לך: עד היום ב-02:00.

רוני בר-און: אם אתה לא תגיע עד אז, הוא אומר לך: עוצרים, הולכים הביתה.

רוני בר-און: אם לא תגיע, אתה חושף את הכנסת – לא אמרתי אותך או את הקואליציה, אתה חושף את הכנסת -- -

אברהם בורג: לפיאסקו גדול.

גדעון סער: אני לא חושף אף אחד, אני מסרב להתרגש מהדבר הזה.

רוני בר-און: אני לא ביקשתי ממך להתרגש, אני רק אמרתי לך.

גדעון סער: או שזה יסתיים, או שזה לא יסתיים.

גדעון סער: אם זה לא יסתיים זה יהיה במועד אחר.

גדעון סער: הרי לא מדובר פה בענייני קודש וחול.

רוני בר-און: אבל לפי החלטת ועדת הכנסת, באותו רגע ייפסק הדיון במליאה.

גדעון סער: אז ייפסק.

גדעון סער: אז מה יקרה?

רוני בר-און: לא יקרה כלום.

גדעון סער: מה תהיה התוצאה של זה שהדיון ייפסק?

רוני בר-און: לא יודע.

גדעון סער: בחדשות ישדרו את זה במהדורה אחת, ובמהדורה אחרי זה יעברו לנושא אחר.

רוני בר-און: טוב, אנחנו יכולים לחזור לקרוא את ההסכמה, או מה אתם אומרים?

אברהם בורג: אם מתחילים ב-13:00, זאת ההסכמה.

אברהם בורג: אני לא משנה את זה בכלום.

רוני בר-און: לא, ב-13:00 לא נתחיל.

רוני בר-און: ב-13:30, כי עוד יש לנו פה דיון בנושא חדש.

רוני בר-און: נא לא להתפזר.

רוני בר-און: אני קורא פה את ההחלטה.

רוני בר-און: "החלטת ועדת הכנסת בעניין סדרי הדיון בהצעת חוק התקציב לשנת 2004, ובהצעת חוק המדיניות הכלכלית לשנת הכספים 2004 (תיקוני חקיקה) - - -

אברהם בורג: רגע אחד – סליחה שאני באמצע ההקראה – אני רוצה רק להבין את הנוהל: פותחים את הישיבה ב-13:30 - - -

רוני בר-און: מדברים על מה שרוצים.

אברהם בורג: הירשזון מציג את שאריות הצעת החוק.

אנה שניידר: את שלושת הפרקים.

אברהם בורג: את שלושת הפרקים.

אברהם בורג: הוא הולך אחרי כן לענייניו בוועדה ונפתח הדיון על פי סדר הדוברים.

רוני בר-און: לזה הוא כן יוכל לבוא?.

גדעון סער: דבר אתו, אני מניח.

רוני בר-און: אולי הוא יכול לשלוח מישהו.

אברהם בורג: רוני, אל תציע את זה פעמיים.

אברהם בורג: נהוג בדיוני תקציב שיושב ראש ועדת הכספים מציג.

רוני בר-און: מה אתה אומר?

רוני בר-און: אפשר ללכת הלאה, חבר הכנסת סער?

גדעון סער: אני לא רואה שום מניעה.

גדעון סער: איזו מניעה יש ללכת הלאה.

רוני בר-און: עשר דקות הפסקה ישנו לכם?

רוני בר-און: רבע שעה?

גדעון סער: לא ישנו שום דבר.

גדעון סער: מה יקרה עוד עשר דקות?

אברהם בורג: תשאלו אתו אם הוא יכול.

רוני בר-און: שמישהו ילך לבדוק אתו.

, אריה האן: אני הולך לבדוק אתו.

, אריה האן: אני הולך לבדוק אתו.

רוני בר-און: יש לי פה מכתב, כהאי לשנה: "יושב ראש נכבד, הנדון: חריגה מגדר הנושא (נושא חדש) הסתייגות בפרק הביטוח הלאומי.

רוני בר-און: אחרי סעיף 21(5) מהצעת חוק המדיניות הכלכלית לשנת הכספים 2004, (תיקוני חקיקה) התשס"ד-2003.

רוני בר-און: במהלך דיוניה של ועדת הכספים בהצעת חוק המדיניות הכלכלית לשנת הכספים 2004 (תיקוני חקיקה), התשס"ד-2003 נקבע, שהסתייגותו של חבר הכנסת אהוד רצאבי בנושא פטור מדמי ביטוח בפרק הלאומי הנו נושא חדש.

רוני בר-און: מכוח הסמכות לפי סעיף 120א' לתקנון הכנסת, אבקשך להעמיד על סדר יומה של ועדת הכנסת את הנושא האמור.

רוני בר-און: נא להציג את זה, גבירתי היועצת המשפטית, את יודעת במה מדובר?

רוני בר-און: מי מציג את הנושא הזה?

לאה אחדות: אני.

לאה אחדות: מהביטוח הלאומי.

לאה אחדות: לפני כשנה, כשהונהג המיסוי על ההון, נקבעה הוראת שעה האומרת את הדבר הבא:

לאה אחדות: דמי ביטוח לאומי לא יוטלו, כאשר הם אמורים להיות מוטלים במגבלות מסוימות, על הכנסות פסיביות, כגון ריבית ודיבידנדים.

לאה אחדות: הוראת השעה פגה ב-31 בדצמבר 2003, זה נושא שלא היה בהחלטת הממשלה, הוא לא נכלל בחוק ההסדרים וההסתייגות הזאת היא נושא חדש.

לאה אחדות: שר הרווחה מתנגד להארכת הפטור והוא מתנגד להצעה שהוצעה על ידי חבר הכנסת רצאבי לפטור את ההכנסות האלה באופן פרמננטי מדמי ביטוח לאומי.

לאה אחדות: אנחנו סבורים שהסוגייה הזאת היא סוגייה מורכבת שצריכה להיבחן, לא נעשתה הבחינה הזאת, ולפיכך שר הרווחה ביקש ממני להציג פה את עמדתו שאין לקבל את ההסתייגות של חבר הכנסת רצאבי.

לאה אחדות: לא רק שהנושא חדש, אלא שיש לו השלכות גם על דמי ביטוח לאומי וגם על השאלה ממי גובים וממי לא גובים.

רשף חן: את יודעת מה עמדת משרד האוצר בעניין הזה?

לאה אחדות: אני נורא מצטערת, אני לא אמורה לייצג את עמדת משרד האוצר.

רשף חן: רק שאלתי אם את יודעת מהי.

לאה אחדות: משרד האוצר בדיון הראשוני אמר שברור שזה נושא חדש, אלא שלדעתי יכול להיות שהוא חזר בו.

לאה אחדות: אבל כדאי לבדוק את זה אתם.

רוני בר-און: יש פה מישהו מהאוצר?

רוני בר-און: גורדון פה?

רוני בר-און: שיביאו את גורדון, שיביאו לי מישהו מהאוצר, בבקשה.

רוני בר-און: כן, רצאבי, אתה רואה בזה נושא חדש או שאתה רואה בזה נושא ישן ומשעמם?

אהוד רצאבי: לא, אני לא רואה בזה נושא חדש.

אהוד רצאבי: זה נושא מה זה משעמם, אבל חשוב מאד.

אהוד רצאבי: לעצם העניין: הנושא, לטעמי, הוא לא נושא חדש.

אהוד רצאבי: שתיים, במאמר מוסגר אני אומר שבמידה והדבר הזה לא יעבור, אוכלוסייה שלמה של מובטלים ושל פורשים לפנסיה מוקדמת תיאלץ לשלם על הכנסות פסיביות שלה ביטוח לאומי נוסף.

אהוד רצאבי: כוונת האוצר שהדבר הזה יכוסה ב-15% למעשה תגרום לכך שהם ישלמו 28%.

אהוד רצאבי: כאשר ההתנגדות של האוצר לכאורה הייתה עקב טעות, כי הדבר הזה תואם עם משרד האוצר והם היו מודעים לזה שזה לא נושא חדש והם אפילו תמכו בזה לאחר מכן.

רוני בר-און: יש פה נציג של יושב ראש ועדת הכספים?

רוני בר-און: אני מבקש להביא נציג של יושב ראש ועדת הכספים, אני רוצה לשמוע מה דעתו.

רוני בר-און: בבקשה, גברת אחדות.

לאה אחדות: אדוני היושב ראש, ההסתייגות של חבר הכנסת רצאבי הועלתה במהלך דיון בנושא של שינוי דמי ביטוח על פנסיה מוקדמת, כאשר הממשלה רצתה להשוות את הפנסיה המוקדמת לשכר ולהטיל דמי ביטוח על כל הפנסיה באותם שיעורים שמוטלים על השכיר.

לאה אחדות: אין לזה שום קשר להטלת דמי ביטוח על הכנסות פסיביות.

לאה אחדות: הפנסיה המוקדמת, גם מבחינת מס הכנסה, היא שכר לכל דבר, כאשר הכנסות פסיביות יש להן מעמד אחר לגמרי בפקודת מס הכנסה.

רוני בר-און: תודה רבה.

רוני בר-און: בבקשה, חבר הכנסת רצאבי.

אהוד רצאבי: הנושא שלי עלה במסגרת הדיון בחוק הביטוח הלאומי, יש שם דבר אחד שאני מסכים שניתן לסייג אותו, וזה הנושא של הטלת דמי ביטוח לאומי על רווחי ההון בבורסה, שאותו ניתן באמת להוריד מתוך הבקשה שלי, כל היתר שריר וקיים.

רשף חן: מה זה "כל היתר"?

אהוד רצאבי: על הכנסות מריבית.

רוני בר-און: טוב.

רוני בר-און: הנה נציג האוצר.

רוני בר-און: גורדון, מכיר את הנושא של נושא חדש, ביטוח לאומי?

רוני בר-און: מכיר?

רוני בר-און: מה דעת האוצר?

יוסי גורדון: אנחנו לא מדברים על הסתייגויות.

רוני בר-און: אני לא מצביע פה על הסתייגויות.

רוני בר-און: זה נושא חדש או לא?

יוסי גורדון: לא נושא חדש.

רוני בר-און: ועדת כספים.

רוני בר-און: נציג?

רוני בר-און: מי נציג ועדת הכספים, נציג היושב ראש?

רוני בר-און: אה, במה זכינו?

רוני בר-און: באתם לדבר על הנושא החדש?

חיים אורון: זה עכשיו?

רוני בר-און: כן.

רוני בר-און: הדיון בעיצומו.

רוני בר-און: בבקשה, חבר הכנסת שוחט, מה יש לך לומר לנו?

רוני בר-און: הביטוח הלאומי אומר נושא חדש, רצאבי אומר לא נושא חדש.

רשף חן: גם האוצר אומר לא נושא חדש.

חיים אורון: האוצר אומר לא נושא חדש?

רוני בר-און: לא נושא חדש.

לאה אחדות: האוצר אמר נושא חדש בהתחלה, בדיון הראשון.

רשף חן: רגע, מה את אומרת?

רשף חן: שהוא שינה את עמדתו עוד בוועדה?

לאה אחדות: כן.

אברהם שוחט: אדוני היושב ראש, העסק הזה הוא נושא חדש באופן מובהק.

אברהם שוחט: אם מישהו מבין את ההחלטה הזאת, זאת החלטה שמשנה את כללי המיסוי של רווחי ההון בצורה מאד מאד משמעותית.

רשף חן: אתה יכול להסביר?

אברהם-בייגה שוחט: כן.

אברהם-בייגה שוחט: מס רווחי הון קיים על פי החוק של הרפורמה בין עשרה ל-15%.

אברהם-בייגה שוחט: אם חלק מההכנסות בתחומים מסוימים יוכרו לצורך העניין לתשלום ביטוח לאומי ומס בריאות, משמעות העניין היא שאנשים – נגיד, מישהו שמרוויח 10,000 שקל, על ה-20,000 שקל הנוספים שהוא מקבל מרווחי הון, הוא יצטרך לשלם גם מס בריאות וגם ביטוח לאומי.

אברהם-בייגה שוחט: כלומר, המס על ההון יגיע ל-25%.

אברהם-בייגה שוחט: זה המצב כרגע, שכן קודם לכן היה פטור, כשאת הפטור מוסמך לתת שר העבודה והרווחה.

רשף חן: האם המשמעות של זה זו הגדלת מסים?

קריאה: - -

אברהם-בייגה שוחט: רגע.

אברהם-בייגה שוחט: אתה תכף תשמע למה אני חושב שזה לא יכול להיות בהסתייגות, ולמה זה נושא חדש.

אברהם-בייגה שוחט: ברמה העקרונית אני בעד המשך תחולה של העניין.

אברהם-בייגה שוחט: אני חושב שלא צריך להיות מוטל על זה, לתפיסתי, מס בריאות וביטוח לאומי.

אברהם-בייגה שוחט: אלא מה?

אברהם-בייגה שוחט: ממשלת ישראל יש בה כמה שרים.

אברהם-בייגה שוחט: וישנו שר אחד שהוא זבולון אורלב, שהוא שר הרווחה והוא אחראי כדי לתת את ההצעה הזאת, והוא לא מוכן לתת אותה.

אברהם-בייגה שוחט: ממול ישנו שר האוצר שחושב שזה לא צריך להתקיים.

אברהם-בייגה שוחט: וזה נושא גדול, זה לא איזה דבר קטן.

אברהם-בייגה שוחט: במקום שיתקיים דיון בממשלה או ראש הממשלה יכריע בין שני השרים, מגלגלים את זה לרצאבי, במסגרת העסקאות שנעשות בדיון בוועדת הכספים, והופכים נושא כל כך מרכזי, שמחייב דיון של ממשלה, לאיזו מן הסתייגות, כאילו הסתייגות איזוטרית.

אברהם-בייגה שוחט: הנושא לא היה על סדר היום בחוק ההסדרים, הוא לא כתוב, אם היה משהו שקשור למיסוי הון, ניחא.

אברהם-בייגה שוחט: אין שום סעיף שעוסק במיסוי הון, אין שום קשר למה שיש בחוק ההסדרים.

אברהם-בייגה שוחט: זה תפקידה של ממשלה.

אברהם-בייגה שוחט: אז מעבר לכך שכמובן אין שום מקום להכניס נושא כל כך אחר וכל כך חדש בתוך החוק, שאין לו זכר בתוך חוק ההסדרים, וועדת הכנסת תאשר את זה, חלילה, לא כנושא חדש, אז בעצם כל דבר יכול לבוא הנה ולקבל מעמד של נושא חדש על כל מה שמשתמע מזה.

רוני בר-און: תודה רבה.

אברהם-בייגה שוחט: תתכבד הממשלה, תקבל הכרעה, ותעשה מה שצריך.

רוני בר-און: תודה רבה.

רוני בר-און: חבר הכנסת אורון, בבקשה.

חיים אורון: אדוני היושב ראש, יושבת פה היועצת המשפטית של הוועדה והיא תאשר: אני, בהסכמה, הורדתי הבוקר בוועדת הכספים שלוש, ארבע או חמש הסתייגויות, כי ברגע שהיועצת המשפטית אמרה: זה נושא חדש, אני ויתרתי עליהן והן ירדו מסדר היום.

חיים אורון: הייתה הסכמה שהסמכות היא בידי היועצת המשפטית.

חיים אורון: בנושאים שלא היו בתוך הדיון, שלא עלו בתוך הוועדה.

חיים אורון: היו תקופות שהיו מכניסים בתוך חוק ההסדרים חוקים שלמים: לבטל אותם, לחוקק אותם וכולי.

חיים אורון: אגב, אני הורדתי הסתייגות שכל חברי ועדת הכספים חתמו עליה.

חיים אורון: כולל היושב ראש.

חיים אורון: משום שהבנתי שאם עומדים בכלל שחוק ההסדרים הוא לא סל שלתוכו כל אחד זורק מה שהוא רוצה בכל נושא, צריך לשמור על הכלל הזה.

חיים אורון: אם ועדת הכנסת תקבל את זה, מנימוקים פוליטיים – זה בסדר גמור.

חיים אורון: אני יודע שנושא חדש הוא הרבה פעמים מנימוקים פוליטיים – לא יהיה שום תוקף מוסרי לאף אחד לבוא ולהגיד משהו.

חיים אורון: אז סליחה.

חיים אורון: אני מבקש, את כל החוקים שאני הורדתי רק הבוקר, לשים על השולחן.

חיים אורון: נתווכח שם.

חיים אורון: על תיקון חוק הפנסיה ועל חוקים אחרים, שהופיעו כבר בכתובים.

חיים אורון: ואני הורדתי אותם.

חיים אורון: לגבי הדבר המהותי, בייגה אמר ואני לא רוצה להאריך בזה.

חיים אורון: זה לא נושא שולי.

חיים אורון: עובדה שהממשלה לא הכריעה בו.

חיים אורון: זה נושא מהותי, שיש לו משמעויות בהיקפים שאני לא בטוח שאנחנו, מי שעוסק בנושאים הללו, מבין כרגע את כל משמעויותיהם.

חיים אורון: אומר הביטוח הלאומי: יש לזה משמעויות נוספות.

חיים אורון: תתכבד הממשלה ביום ראשון הבא, תניח על שולחן הכנסת.

חיים אורון: אני מתחייב לתמוך בשחרור מחובת הנחה - - -

אברהם-בייגה שוחט: זה לא חוק, ג'ומס, זו הודעה.

חיים אורון: רגע.

חיים אורון: היא רוצה בחוק, שיהיה בחוק.

רוני בר-און: תביאו לי את יושב ראש ועדת הכספים לחדר.

רוני בר-און: נו, אתם לא מבינים שאני לא יכול להתקדם בדיון?

רוני בר-און: אני מקבל פה ציטוטים שאין לי ספק שהם נכונים, אבל יחד עם זה, מבחינת סדרי הפרוטוקול, אני צריך לשמוע מה יש ליושב ראש ועדת הכספים להגיד על זה.

רוני בר-און: הרי איש לא מעלה על דעתו בכלל סביב השולחן הזה לערער או לפקפק אחרי מה שאומר ג'ומס.

רוני בר-און: אבל יושב ראש ועדת הכספים, בשביל הפרוטוקול.

רוני בר-און: אוה.

רוני בר-און: סוף סוף.

חיים אורון: עוד דבר, אדוני היושב ראש: שום דבר לא ייפגע.

חיים אורון: אם הממשלה תחליט להאריך את תחולתו של החוק הקיים עד סוף ינואר, אדם אחד לא ישלם יותר מס מאשר אם נבצע את זה הלילה.

חיים אורון: ואם הממשלה תקבל החלטה אחרת, חלקית, שונה, עם גדות אחרים, היא תתכבד ותביא את זה.

חיים אורון: זה התפקיד של הממשלה.

רוני בר-און: אוקי.

רוני בר-און: אדוני יושב ראש ועדת הכספים, אני מקדם אותך בברכה, ואני מתנצל בשם כל הבית הזה על זה שהיינו צריכים להביא אותך - - -

אברהם הירשזון: אני עפר לרגליך.

רוני בר-און: אמרתי לך כבר פעם: אתה אומר את זה לכל כך הרבה אנשים, אני לא מוכן להיות בחברה כזאת, של כל אלה שאתה עפר לרגליהם.

רוני בר-און: אמרתי לך כבר פעם: אתה אומר את זה לכל כך הרבה אנשים, אני לא מוכן להיות בחברה כזאת, של כל אלה שאתה עפר לרגליהם.

רוני בר-און: העמדה האחת היא של הביטוח הלאומי שמבקש לראות בזה נושא חדש וזו גם עמדתה של האופוזיציה, כפי שהובעה על ידי חברי הכנסת שוחט ואורון.

רוני בר-און: על זה שמענו את דעתו של חבר הכנסת רצאבי, שאומר שזה לא נושא חדש, אנחנו עדיין לא יודעים את עמדת האוצר.

רוני בר-און: שמענו את גורדון שזה לא נושא חדש, שזה נראה להם נושא חדש, הם שינו את דעתם בין לבין, ועכשיו הלכו לקרוא למר יוגב שיביע את דעתו של האוצר באופן סופי.

רוני בר-און: הנה מר יוגב.

רוני בר-און: מר יוגב, מה עמדת האוצר: נושא חדש ולא נושא חדש.

אברהם-בייגה שוחט: ואם השתנתה עמדת האוצר, למה השתנתה.

רוני בר-און: חבר הכנסת שוחט, בבקשה.

רוני בר-און: נער הייתי וגם זקנתי.

רוני בר-און: תדע שאני אדע גם לשאול את השאלה הזאת.

רוני בר-און: אם השתנתה, למה השתנתה.

רוני בר-און: עכשיו אני מבקש את עמדתך לרגע זה, לצורך קבלת ההחלטות פה.

רוני בר-און: חדש, לא חדש, אם השמעת בוועדה דעה אחרת, ואם שינית את דעתך, למה שינית את דעתך.

רוני בר-און: אחר כך חבר הכנסת הירשזון, כאשר תביע את עמדתך שלך, תתבקש לענות לי גם על מה שהציג פה חבר הכנסת ג'ומס, שהוא היום, במהלך הדיון, הסיר לפחות שלוש הסתייגויות – אמרתי נכון – מתוך הכוונה שלא להבעיר את תבערת הנושא החדש ולאפשר להתקדם הלאה.

רוני בר-און: גם על העניין הזה אבקש את תשובתך.

רוני בר-און: בבקשה, מר יוגב.

אורי יוגב: ברמה המהותית, פנה אלינו רצאבי כבר לפני מספר שבועות, שאל את עמדתנו.

אורי יוגב: עמדתנו היא בעד השינוי.

אורי יוגב: חד משמעית עמדתנו היא בעד השינוי.

אורי יוגב: כשאחד מאנשי בוועדה אמר נושא חדש, זה היה בטעות.

אורי יוגב: אני בדיוק הייתי שעה בדברים שקשורים למשא ומתן עם ההסתדרות, וזאת הייתה טעות.

אורי יוגב: באופן מהותי אנחנו בעד.

רוני בר-און: בעד השינוי, נגד זה שזה יוכרז נושא חדש.

אורי יוגב: ואמירתנו שזה נושא חדש, בטעות מקורה.

אורי יוגב: עם זאת, אין בתשובה למה שאמר ג'ומס וזה מה שאברהם מחליט.

רוני בר-און: אני לא ביקשתי ממך תשובה למה שאמר ג'ומס.

רוני בר-און: במסגרת כללי המשחק הפרלמנטרי הזה אתה לא מחויב לקונססיות של חברי הכנסת וגם לא יכול לתפוס עליהם טרמפ.

רוני בר-און: אתה לא לוקח אותם בתור התחייבות.

רוני בר-און: עכשיו, אברהם, תיתן קודם את התשובה שלך, בבקשה.

רוני בר-און: אני מבקש לדעת את עמדתך.

רוני בר-און: גם תיתן לי את עמדתך לשאלת נושא חדש, לא נושא חדש - -

אברהם הירשזון: אני מצטרף לדעתו של יוגב בעניין הזה.

רוני בר-און: מצטרף לדעתו של יוגב, ההודעה הייתה בטעות.

רוני בר-און: עכשיו אני מבקש לדעת – אני לא שואל אותך אם זה נכון או לא נכון, כי אני יודע שג'ומס לא אומר דברים לא נכונים, השאלה היא, אומר חבר הכנסת ג'ומס: אם ככה, ההתנהלות וכל אחד שמעלה נושא חדש זה מה שיקרה, אני רוצה לבטל את הביטול שלי מההסתייגויות, ולנסות להעלות אותן כנושא חדש.

רוני בר-און: ברמה הערכית, אני רוצה.

רוני בר-און: לא ברמה העובדתית, העובדות ברורות.

אברהם הירשזון: אני רוצה שהדברים יהיו ברורים.

אברהם הירשזון: היום הונחו בפנינו מספר הסתייגויות.

אברהם הירשזון: מספר שאלות של נושא חדש או לא נושא חדש.

אברהם הירשזון: ואכן, החלטנו – וג'ומס השתמש גם בביטוי "כדי לא להבעיר את התבערה" – שאנחנו דוחים את כל הנושאים הללו.

אברהם הירשזון: אבל, אני במהלך הישיבה אמרתי שיש לנו נושא חדש שצריך להיות נדון בוועדת הכנסת.

אברהם הירשזון: משום שעל זה ניהלנו דיון לפני כן, זה לא בא בפנינו עכשיו, זה בא במסגרת הדיונים הרגילים, והיה ברור שהנושא הזה יידון בוועדת הכנסת ללא שום קשר עם הנושאים שהועלו היום על סדר היום.

רוני בר-און: מה שאתה אומר הוא שהוויתור של ג'ומס נעשה תוך כדי ידיעה שיש לפחות נושא חדש אחד.

אברהם הירשזון: בהחלט.

אברהם הירשזון: בהחלט.

רוני בר-און: זאת תשובתך לעניין.

רוני בר-און: תודה.

גדעון סער: כדאי לשחרר את היושב ראש, יש לו עוד עבודה רבה לעשותה.

רוני בר-און: היושב ראש, אני מאד מודה לך, תמשיך במלאכת הקודש שאתה עושה, תודה רבה לך.

מאיר פרוש: תשאל אותו אם הוא יהיה מוכן בשעה 13:30 להופיע במליאה היום.

רוני בר-און: אני לא שואל אותו.

רוני בר-און: בא מזכיר הכנסת ואמר.

רוני בר-און: מה אתה רוצה, שאני אעמיד בסימן שאלה את מה שמזכיר הכנסת הודיע לי?

רוני בר-און: אני מאמין למזכיר הכנסת.

מאיר פרוש: מה הוא אמר?

רוני בר-און: הוא אמר שזה בסדר, שאפשר אחת וחצי.

רוני בר-און: אני, תשמע.

רוני בר-און: אל תשכח שיש עוד עד אחת וחצי להגיע להסכמה בסדרי דיון.

רוני בר-און: אני לא ממש בטוח שאנחנו יודעים לעשות את זה, אבל – כל אחד ולוחות הזמנים שהוא יודע.

רוני בר-און: בבקשה, חבר הכנסת שוחט, אבל באמת לא יותר ממשפט אחד.

רוני בר-און: הדיון מוצה, נקודה.

אברהם-בייגה שוחט: רציתי לשאול את היועצת המשפטית – אני לא יודע, לא הייתי בתחילת הדיון.

אברהם-בייגה שוחט: האם היא נתנה את עמדתה?

רוני בר-און: עוד לא.

רוני בר-און: היא מביעה בסוף.

רוני בר-און: אצלנו היא מביעה בסוף כדי לאפשר דיון.

רוני בר-און: אם היא תגיד בהתחלה, מה יגידו האנשים?

רוני בר-און: בבקשה, מישהו עוד משפט תגובה?

רוני בר-און: בבקשה.

חיים אורון: אני רוצה להגיד רק עוד משפט אחד: יכול להיות שגם במקום הזה אי ידיעה לא פותרת מעונש.

חיים אורון: אבל אני מודה - -

רוני בר-און: בעיקר במקום הזה.

חיים אורון: אם הייתי יודע שבמחיר הוויתורים של הבוקר זה הנושא שעולה פה עכשיו, הייתי שוקל מחדש ואני מודיע גם שאני אשקול מחדש.

רוני בר-און: עוד לא נגמרה המלאכה, יש לכם עוד כמה שעות לדיונים.

חיים אורון: זאת אומרת, תעשה פה עכשיו שני לילות על נושאים חדשים.

רוני בר-און: הכל בסדר.

חיים אורון: אנחנו מנסים עכשיו להגיע להסכמות.

חיים אורון: אם לא - - -

רוני בר-און: בסדר גמור.

חיים אורון: אני גם מבין את ההקשרים.

רוני בר-און: בבקשה, חבר הכנסת סער.

גדעון סער: אדוני היושב ראש, אני, בטיעון העקרוני, שלפיו ראוי שהממשלה תכריע את זה ולא תביא את זה באופן הזה להכרעה, אני מסכים בהחלט עם חבר הכנסת בייגה שוחט.

גדעון סער: אני גם מסכים עם זה שלא ראוי להפוך את הוועדה, בשלב שבו אנחנו נמצאים בדיוני התקציב וחוק ההסדרים, לבמה שבה מועלות ומורדות או לא מורדות טענות של נושא חדש.

גדעון סער: לכן, אתמוך בעמדה של חבר הכנסת שוחט.

רוני בר-און: לראות בזה נושא חדש.

גדעון סער: לראות בזה נושא חדש.

גדעון סער: כן.

רוני בר-און: אוקי.

רוני בר-און: גבירתי היועצת המשפטית, אני מבקש ממך - - - גברת אחדות, את רוצה להגיד עוד משהו, לפני היועצת המשפטית?

רוני בר-און: כי היא מסכמת את הדיון.

רוני בר-און: יש לך עוד משהו להגיד?

רוני בר-און: את לא מוכרחה.

רוני בר-און: בבקשה, גבירתי היועצת המשפטית.

אנה שניידר: אני הבוקר הבאתי בפני ועדת הכספים רשימה של כעשרה נושאים שלעניות דעתי נחשבים לנושאים חדשים מבחינה מהותית וביניהם היה גם הנושא הזה.

אנה שניידר: ולכן, ברור מכך שעמדתי היא שהנושא הזה, מבחינה מהותית, הוא נושא חדש.

אנה שניידר: נאמר לי בוועדת הכספים שהוועדה החליטה, הואיל והועלתה טענת נושא חדש, לפנות בנושא הזה לוועדת הכנסת.

אנה שניידר: לגבי הנושאים האחרים, אכן הוסכם שהם לא יכללו בהצעת החוק.

רוני בר-און: טוב.

רוני בר-און: תודה רבה.

רוני בר-און: ולגופו של עניין את אומרת?

אנה שניידר: זה נושא חדש.

אנה שניידר: זה נושא מהותי, זה נושא חדש.

רוני בר-און: כמשקיף משפטי.

אנה שניידר: כעמדה משפטית.

רוני בר-און: מאה אחוז.

רוני בר-און: אנחנו עוברים, אפוא, להצבעה.

רוני בר-און: מי בעד להכיר בהסתייגות הזאת כנושא חדש, ירים את ידו בבקשה.

חיים אורון: אני במקום זהבה גלאון.

רוני בר-און: נא להשאיר את הידיים למעלה, כל המצטרפים להצבעה.

אתי בן-יוסף: שבעה עשר.

רוני בר-און: שבעה עשר, תודה.

רוני בר-און: שמונה עשר, גם בורג.

רוני בר-און: מי נגד?

רוני בר-און: תודה.

רוני בר-און: מי נמנע?

רוני בר-און: אני קובע אפוא שזה נקבע כנושא חדש, פה אחד.

אנה שניידר: זה לא יהיה כלול במסגרת ההסתייגויות.

רוני בר-און: וזה לא יהיה כלול במסגרת ההסתייגויות וכל כיוצא באלה, כמתחייב מהפרוטוקול.

רוני בר-און: אני מבקש שיירשם בהיסטוריה שאפשר לקבל גם החלטות לגופם של דברים ולא רק פוליטית.

רוני בר-און: לא "חרפה" ולא - - -

אברהם בורג: אבל זה לא תקדים.

רוני בר-און: כן.

רוני בר-און: מבלי שהדבר יהווה תקדים, כמובן.

אברהם בורג: זהו.

אברהם בורג: נרגענו.

רוני בר-און: זהו.

רוני בר-און: לא רק "חרפה" יש פה.

רוני בר-און: א.

רוני בר-און: סדרי הדיון בהצעת חוק התקציב לשנת 2004 ובהצעת חוק המדיניות הכלכלית לשנת הכספים 2004 (תיקוני חקיקה), התשס"ד-2003 ובהצעת חוק גיל פרישה, התשס"ד-2003.

רוני בר-און: אנחנו חוזרים לנושא שלשמו נתכנסנו והוא עניין סדרי הדיון.

רוני בר-און: חברים, יש לנו הסכמה – ואני מדבר רק על הסכמה, בלי אצבע מתנגדת אחת, למתווה של הדיון כפי שקבענו אותו בפעם הקודמת?

רוני בר-און: כן, בבקשה.

מאיר פרוש: היה פה חבר הכנסת גפני ואמר שגם יושב ראש הכנסת – ומזכיר הכנסת מודע לכך – הבטיחו לו שההצבעות, לפחות, לא יתחילו בעת הצום.

רוני בר-און: ההסכמה הזאת לא משקפת את זה.

מאיר פרוש: גם את המוסלמים, בעת צום, מכבדים.

רוני בר-און: לא רק שאני מסכים עם זה - - -

דני יתום: השאלה היא אם זה רק על הפיצול.

רוני בר-און: מוכרח להיות.

רוני בר-און: איך יהיה?

גדעון סער: אז איך יגיעו ללשכת הוועידה?

רוני בר-און: לא יגיעו.

רוני בר-און: אומר לך: לא.

רוני בר-און: אני יכול לחייב אותו להצביע בעת הצום?

גדעון סער: כשעלה עניין הצום לפני כמה ימים הכרענו בו.

חיים אורון: יש לי הצעה לפתרון.

חיים אורון: היות והפיצול הוא מוסכם, יודיע היושב ראש בתחילת הישיבה על סעיפי הפיצול, וההצבעה תהיה בשש בערב.

רוני בר-און: אבל מפלגת העבודה לא פה.

חיים אורון: אבל אין מחלוקת על הפיצול.

אנה שניידר: - - המליאה לא מאשרת את הפיצול.

קריאות: - -

גדעון סער: נצביע על פיצולים בשש, זה מקובל עליכם?

קריאות: כן.

רוני בר-און: אתה בשש לא שם.

חיים אורון: אבל שהיושב ראש יקריא את הפיצולים, שנדע כולנו מה - - -

רוני בר-און: מתי?

רוני בר-און: באיזו שעה הוא יקריא את הפיצולים?

חיים אורון: עכשיו, כשהוא עולה למעלה.

רוני בר-און: הוא יודע להקריא עכשיו את כל הפיצולים?

חיים אורון: כן.

אנה שניידר: יש עוד דברים שלא הוסכמו.

רוני בר-און: יש עוד דברים שלא הוסכמו, ג'ומס, מה אתה אומר לי כן?

רוני בר-און: אם הייתי יודע להגיד: הכל מוסכם, אני כבר ב-12:15 עם ההסכמה.

אברהם בורג: רוני, הוא מביא למעלה רק את מה שהוסכם לפצל.

אברהם בורג: הוא למעלה מביא רק את ההסכמות.

רוני בר-און: ורק עליהן מתקיימות ההצבעות בשש.

רוני בר-און: מתי מתקיימות על אלה שלא הוסכם?

חיים אורון: ב-17:55 יביא את השאר, וגם עליהם נצביע.

רוני בר-און: אבל אז הם לא נמצאים.

אברהם בורג: אנחנו לא נהיה פה.

רוני בר-און: אני לא לוקח את עצמי לשמוע עוד פעם את התוכחה שלהם: עבדתם עלינו.

רוני בר-און: אתם, בשעה 15:00-15:30 הולכים מפה.

רוני בר-און: שעת חזרה אתם לא יודעים?

רוני בר-און: לכל השעה הזאת צריכה להיות עכשיו קונססיה שאין הצבעות.

רוני בר-און: זה אומר שמעכשיו עד 24:00 אין לך הצבעות על פיצולים.

גדעון סער: אדוני היושב ראש, אינני יודע מה התביעה ממני.

רוני בר-און: אין תביעה ממך.

רוני בר-און: התביעה היא ממני.

גדעון סער: לא, אי אפשר לבוא ולהגיד: צום, אחרי זה ועידה - - -

רוני בר-און: אפשר.

רוני בר-און: אפשר.

מאיר פרוש: על מה שאין ויכוח הרי לא צריך להצביע.

מאיר פרוש: העניין שהם לא יהיו יותר מאוחר, זה לא בגלל הצום.

רוני בר-און: בגלל הסעודה המפסקת.

גדעון סער: יכולים לבקש פיצול כשהוועדה לא החליטה על זה?

אנה שניידר: לא.

אנה שניידר: ודאי שהיא צריכה להחליט קודם על פיצול.

אברהם בורג: הפיצולים הם חלק מעסקה כזאת: עד 24:00 הכל עובר.

רוני בר-און: 24:00 / 02:00 אם תסכימו.

רוני בר-און: הוא ביקש 02:00.

אברהם בורג: אין קו נטוי.

אברהם בורג: עד 24:00 הכל עובר.

אברהם בורג: אז הפיצולים הם חלק מהסכמת 24:00.

אברהם בורג: לכן אני לא אצביע במליאה נגד הפיצולים, כי הם באים למעלה בהסכמה, על דעת שכל החוק יבוא למעלה.

אברהם בורג: נכון?

אברהם בורג: לכן, עניינה של סיעת העבודה שתיארתי אותו קודם הוא על פתיחת הדיונים, על הצגת התקציב וכולי וכולי, שהיא שעת הדיונים.

אברהם בורג: לאחר מכן, בהצבעה, תשאיר לי להסתדר עם חברי הסיעה שלי, אבל על דעת שהפיצולים ב-24:00 הם חדא-מחתא.

רוני בר-און: חברים, אנחנו רוצים לעמוד בלוחות הזמנים.

רוני בר-און: אני קורא את ההצעה, אני מבקש שקט.

רוני בר-און: אני מקריא לכם עכשיו את ההסכמה.

רוני בר-און: ואני מזכיר לכם שההסכמה היא מ-אל"ף עד ת"ו, בלא הצבעה שעניינה היא העדר הסכמה: ועדת הכנסת מחליטה בהסכמה, מכוח סעיף 148 לתקנון הכנסת, שדורש הסכמה מקיר אל קיר, כי הדיונים בהצעות החוק האמורות – תקציב, מדיניות כלכלית וגיל פרישה – יתנהלו כדלקמן:

רוני בר-און: הדיונים במליאה יחלו ביום ראשון, י' בטבת התשס"ד, 4 בינואר 2004 בשעה 13:30.

רוני בר-און: באותו חלק מהצעת חוק המדיניות הכלכלית שוועדת הכספים אישרה עד למועד האמור.

רוני בר-און: בסעיף הבא, למען הגילוי הנאות, אני אוסיף שהשמטנו את החלק "ובלבד שיהיה בזה בשר, כי אנחנו יודעים שיש בזה "בשר".

רוני בר-און: הדיונים יתקיימו סביב השעון ללא הפסקה עד לסיומם וזמן הדיבור יחולק בשיעור של שני שליש לאופוזיציה ושליש לקואליציה.

רוני בר-און: הדיונים יסתיימו לא יאוחר מיום רביעי, י"ג בטבת התשס"ד, 7 בינואר 2004 בשעה 10:00 ומיד עם סיומם יחלו ההצבעות.

רוני בר-און: סיום ההצבעות יהיה לכל המאוחר ביום חמישי, י"ד בטבת התשס"ד, 8 בינואר 2004 בשעה 10:00.

רוני בר-און: כל האמור לעיל מותנה בכך שהצעת חוק המדיניות הכלכלית כולה וכן הצעת חוק התקציב יאושרו בוועדת הכספים לא יאוחר מיום ראשון, י' בטבת התשס"ד, 4 בינואר 2004, שעה 24:00.

רוני בר-און: במהלך הדיונים במליאה יושב ראש הישיבה מוסמך לקבוע: א', איזו הסתייגות היא מהותית ואיזו איננה כזו.

אברהם בורג: יושב ראש הכנסת, אמרנו.

רוני בר-און: יושב ראש הישיבה.

רוני בר-און: זאת הייתה ההסכמה הקודמת.

דליה איציק: בשום אופן לא.

רוני בר-און: אה.

רוני בר-און: זאת לא הייתה ההסכמה בישיבה הקודמת?

דליה איציק: קודם כל, למה אתה מרים עלי את הקול?

רוני בר-און: את אומרת לי: "בשום אופן לא".

רוני בר-און: עשרה ימים יושבת ההסכמה הזאת - - -

דליה איציק: ממש לא.

דליה איציק: יושב ראש הכנסת.

דליה איציק: הבדל גדול מאד.

אברהם בורג: זה הסיכום שהיה בתחילת ההסכמות – אבל זה לא כל כך משנה לך ,אני אגיד לך למה.

אברהם בורג: כי את ההצבעות על הנושא הזה ממילא מנהל רק יושב ראש הכנסת.

קריאות: - -

רוני בר-און: יושב ראש הכנסת – חברים, סליחה, שקט בבקשה.

רוני בר-און: לראייה: כאשר רצינו לציין יושב ראש הכנסת ולא יושב ראש הישיבה, ציינו את זה בסעיף 7, שרק יושב ראש הכנסת עצמו יהיה מוסמך להחליט על הפסקה של הישיבה או נעילתה.

רוני בר-און: זה מה שהיה.

רוני בר-און: רוצים לשנות עכשיו?

רוני בר-און: – מצדי תשנו עכשיו.

חיים אורון: יש לי הצעה שאני מקווה שגם גדעון יקבל אותה.

רוני בר-און: אבל אי אפשר להגיד שזה בשום אופן לא היה.

חיים אורון: יכול להיות: במקרה של מחלוקת – בסעיף א' – יכריע יושב ראש הכנסת.

חיים אורון: במקרה של מחלוקת, ייגשו ליושב הכנסת והוא יכריע.

גדעון סער: אין לי בעיה, אני מסכים.

גדעון סער: יושב ראש הישיבה יהיה רשאי ואם תהיה מחלוקת, זה יעבור ליושב ראש הכנסת.

קריאה: מה זו מחלוקת?

דני יתום: מחלוקת זה כשראש הישיבה יגיד: זה לא מהותי, ואנחנו נגיד: זה מהותי.

יולי יואל אדלשטיין: עם כל הכבוד, ברמת הפרקטיקה, או שיש סמכות כזאת, או, אם אני אופוזיציה, על כל סעיף אני צריך ללכת ליושב ראש.

רוני בר-און: בוודאי.

רוני בר-און: מה שיקרה – אני אגיד לכם בדיוק – בדיון בהסתייגויות אתם תושיבו את היושב ראש שם ל-24 שעות.

רוני בר-און: זה הכל, זה מה שיהיה.

גדעון סער: לא נכון.

חיים אורון: אתה תראה שלא.

אברהם בורג: זה הצבעות.

אברהם בורג: זה לא הדיון.

אברהם בורג: רוני, אם היושב ראש למד לקח מהשנה שעברה, הוא לא ייתן לאף סגן לנהל את ההצבעות חוץ ממנו.

רוני בר-און: בהסכמה, בהסכמה - - -

יולי יואל אדלשטיין: מה זאת אומרת?

יולי יואל אדלשטיין: אני מבקש שתבהיר את דבריך.

קריאות: - -

יולי יואל אדלשטיין: לא, זה לא צחוק.

יולי יואל אדלשטיין: ניסית, ניסית אתי בהתחלה, לא הלך לך - - -

דליה איציק: לא לו לא הלך, יולי, לך לא הלך - - -

יולי יואל אדלשטיין: לא.

יולי יואל אדלשטיין: לו לא הלך.

יולי יואל אדלשטיין: זו חוצפה, כי יש סגן אחד שניהל וזה אני.

רוני בר-און: אני חוזר לסעיף 1.

רוני בר-און: הישיבה לא תתחיל ב-13:30.

דליה איציק: בסיכום אתה לא היית.

דליה איציק: הסיכום היה שרק רובי ריבלין מנהל.

יולי יואל אדלשטיין: מתי זה היה?

יולי יואל אדלשטיין: בפעם הקודמת?

יולי יואל אדלשטיין: רובי ריבלין היה באולם?

חיים אורון: אבל יולי, אני לא מבין.

חיים אורון: קודם כל, זה לגמרי לא אישי.

יולי יואל אדלשטיין: זה כן אישי.

יולי יואל אדלשטיין: מה זאת אומרת לא אישי?

חיים אורון: אנחנו אומרים: היושב ראש יחליט.

חיים אורון: עכשיו, אנחנו אומרים: היושב ראש החליט.

חיים אורון: עכשיו, נניח שאתה החלטת שזה מהותי ואנחנו, באחת מתוך עשר הסתייגויות אומרים שלא.

חיים אורון: מותר ללכת ליושב ראש?

חיים אורון: על זה מדובר פה.

קריאות: - -

יולי יואל אדלשטיין: ברגע שזה רשום - - -

קריאות: - -

גדעון סער: אנחנו לא יכולים לקבל את זה.

רוני בר-און: לא.

רוני בר-און: ג'ומס, אני לא מקבל את זה.

רוני בר-און: סגן יושב ראש הכנסת לא הולך לשאול ולבקש הוראות מהגננת, עם כל הכבוד.

רוני בר-און: יושב יולי אדלשטיין, מהותית לא מהותית, הוא יכול להחליט, הוא לא פוליטי כמו אחרים.

רוני בר-און: חד משמעית.

רוני בר-און: מה, תעצור את הכל ותלך ליושב ראש?

רוני בר-און: סליחה, עם כל הכבוד לכולם.

רוני בר-און: אני מבין בדיוק מה מפריע.

רוני בר-און: יהיו גם יושבי ראש שינהלו את הישיבה, שהם יקבלו החלטות לטובת צד כזה או אחר.

רוני בר-און: אני לא רואה את הקטע הזה שרצים ליושב ראש לקבל "רולינג" בכל מקום.

אברהם בורג: את חטאי אני מזכיר.

אברהם בורג: כאשר ישבנו אצל היושב ראש במסגרת ועדת הסכמות, הסיכום היה – בעל-פה.

אברהם בורג: לא כתוב ולא שום דבר אחר – שכל החבילה הזאת מוסכמת, אנחנו ננסה להגיע אתו מראש, להצביע בפניו, מתוך החמש מאות או שש מאות הסתייגויות שהגשנו, בלבד - - -

רוני בר-און: אחרי 12,000 בפעם הקודמת?

רוני בר-און: עשינו צמצום יפה.

אברהם בורג: כן.

אברהם בורג: הלכנו לכיוון אחר לגמרי, שאנחנו מתמקדים רק בדברים המהותיים, כי את זמן הדיבור קיבלנו בצורה אחרת, מכובדת מאד, בהסכמה.

אברהם בורג: ואז סיכמתי עם היושב ראש, שאני אגיד לו על דעת סיעות הקואליציה, מה מתוך המעט הסתייגויות שהוגשו על ידי האופוזיציה הוא בעינינו מהותי, והוא יחליט על דרך ההצבעה.

אברהם בורג: אני לא שמתי לב, כאשר הקראת את הסעיף בשבוע שעבר, שמדובר על יושב ראש הישיבה ולא יושב ראש הכנסת.

אברהם בורג: אני אומר: את חטאי אני מזכיר היום, בסדר?

אברהם בורג: אבל הסיכום אצל היושב ראש היה - - -

רוני בר-און: אני לא הייתי שם.

אברהם בורג: לא יודע.

אברהם בורג: הזיכרון שלי הוא קצר מועד.

אברהם בורג: אני אמרתי לו: אני אגיש לך את הרשימה – לפחות ג'ומס היה נוכח בעסק הזה – על מספר לא גדול של דברים שבעינינו הוא קריטי, כי אתה מכיר את הטענה שאני רוצה את הרקורד של ההצבעה בנושאים מסוימים.

רשף חן: מצוין, אז בוא נכניס את זה להסכמה.

רשף חן: יגיש מראש, יחליט מראש, נפתרה הבעיה.

רוני בר-און: לא.

רוני בר-און: מה שאתה אומר עכשיו בנושא של הרקורד של ההצבעה אומר, שהולכים ב"רולינג" ליושב ראש, על החלטה של סגן יושב ראש הכנסת, מנהל הישיבה, גם על אופן ההצבעה.

אברהם בורג: מלכתחילה.

אברהם בורג: לא בדיעבד.

יולי יואל אדלשטיין: אם יש רשימה לפני הזמן, אין לי בעיה עם זה.

רוני בר-און: מצדי, בסדר.

רוני בר-און: אם זאת ההסכמה, זאת ההסכמה.

רוני בר-און: אני לא יכול לקבל דבר כזה.

רוני בר-און: אני אסכים לזה אם חברי בסיעה יסכימו לזה, אבל אני חושב שזה דבר לא נכון.

רוני בר-און: זה להודיע, להניף דגל על ישיבת הכנסת: היום סגנים לא יכולים לכהן בתפקיד.

רוני בר-און: זה בדיוק מה שאתם אומרים.

חיים אורון: ההצעה שלך, אברום, היא לא מעשית.

אברהם בורג: לא מעשית – לא מעשית.

רוני בר-און: תשמע.

רוני בר-און: מרימים ידיים, כמו שהיה בישיבה הקודמת, היושב ראש רואה שהוא לא יכול לקבוע, אומר: רגע, אלקטרונית?

רוני בר-און: הם צועקים: לא.

רוני בר-און: ידנית?

רוני בר-און: – הולכים ליושב ראש.

רוני בר-און: זה מה שהוא מציע.

אברהם בורג: רובי לא רצה לכלול את זה בתוך ההסכמה, רק אני אומר לך מה הייתה ההבנה בינינו.

אברהם בורג: אני לא שמתי לב לכך שהיה כתוב יושב ראש הישיבה.

רוני בר-און: אז אני גם מרשה לעצמי הודעה מהסוג שאתה נתת עכשיו על ההתנהלות לקראת הדבר הזה: מעולם לא עלתה אצלי, או מעולם לא עלתה באוזני, האפשרות שיושב ראש הכנסת, הוא ולא אחר, ינהל את כל דיוני ההצבעות.

רוני בר-און: וזה מה שאומר עכשיו התנאי שאתם רוצים להכניס לסעיף 6.

רוני בר-און: זה מה שזה אומר.

רוני בר-און: כי אף אחד מכם לא באמת מתכוון שבכל מקרה שיולי אדלשטיין יגיד לכם: כן מהותי או לא מהותי, נעצור את הכל ונרוץ ל"רולינג" של רובי.

רוני בר-און: נקודה.

רוני בר-און: ואפשר גם אדלשטיין ואפשר לרדת את כל השבעה למטה.

רוני בר-און: לא לזה הייתה הכוונה, מי שהיה מעלה דבר כזה היה מתבייש להעלות את זה, משום שזה במפורש אי הכרה ביכולת של הסגנים לנהל ישיבה מהסוג הזה.

רוני בר-און: הכוונה ב"יושב ראש" הייתה – אמרתם:

רוני בר-און: ומה אנחנו נעשה אם פתאום ישב שם איזה יושב ראש ויחליט על הפסקה או יחליט על הפסקת הישיבה?

רוני בר-און: אמרנו: אוקי, זה קרדינלי, על זה יחליט רק היושב ראש.

רוני בר-און: כך התנהלו הדברים.

רוני בר-און: אני לא מוכן לשמוע את זה.

רוני בר-און: אני לא כתבתי את זה, אני סיכמתי את רוח הדברים שהיו פה בדיון.

רוני בר-און: ובדיעבד, גם היום נראה לי שלא הייתי מסכים לסיכום אחר.

אברהם בורג: תראה, אם אני לא קפצתי בזמן, אז אני צריך לשלם את המחיר.

רוני בר-און: אני לא אומר את זה.

רוני בר-און: אני רוצה שיהיה לכם ברור - - -

אברהם בורג: אבל תראה את הצד שלי.

רוני בר-און: רגע, תן לי משפט.

רוני בר-און: אני לא יכול לתת בהסכמה גושפנקה להחלטה של ועדת הכנסת שאומרת: כל הסגנים – אני לא רוצה להגיד מילה לא מפוארת - - -

מאיר פרוש: ועל זה אתה מסכים?

מאיר פרוש: כי אתה יושב כאן.

רוני בר-און: לא.

רוני בר-און: אני לא חושב כך.

רוני בר-און: על העניין הזה – היושב ראש לא ביקש את זה, ככל שאני יודע.

קריאה: אתה לא חושב שיש סגנים - - -

רוני בר-און: אל תמשוך אותי בלשון.

רוני בר-און: הם סגני יושב ראש הכנסת, מה לעשות?

אברהם בורג: ראשית, היו דברים מעולם שיושב ראש ניהל את ההצבעות מהתחלה ועד הסוף.

רוני בר-און: מאה אחוז.

רוני בר-און: זו עדיין אפשרות.

רוני בר-און: בוא נגיע להסכמה הזאת, ותלך תלחש לו לאוזן שלא יקום מהכסא.

אברהם בורג: קודם כל, אני אומר לך: היו דברים מעולם וזה, אגב, התנהל מהר כפי שרק אפשר.

אברהם בורג: מה יקרה כאן עכשיו?

אברהם בורג: אם אתה רוצה למנוע עוד פעם מצב שעל נושא שלצורך העניין יישב יושב ראש שלא בדיוק שולט בחומר, ולא ישב בוועדת הכנסת כמו סגן היושב ראש חבר הכנסת יולי אדלשטיין, ויבוא לו הסעיף על איזשהו קטע של מריבה במליאה, אתה תוליך לפיצוץ על כל ההסכמות האלה על סעיף שהוא לא חשוב.

אברהם בורג: למה אתה רוצה לעשות את זה?

דליה איציק: נכון.

דליה איציק: זה כבר קרה.

דליה איציק: זה בדיוק מה שקרה.

רוני בר-און: אני אגיד לכם מה הפתרון, במסגרת אותו מתווה שקיים פה על השולחן: יושב ראש הכנסת, מכיוון שהוא יודע שמדובר בסך הכל, ב-24 שעות לכל היותר – לכל היותר, כי אלה הצבעות – הוא בשכלו הטוב ובניסיונו כי רב, במקום לשבת 24 שעות, יתחלק עם האנשים שהוא חושב שכן יכולים לקבל החלטות, לא פוליטיות, שקולות, מנוסות, רציניות.

רוני בר-און: אז הוא לא ייתן לכל שמונת הסגנים.

רוני בר-און: אנחנו גם יודעים שהיושב ראש לא תמיד, בכל עניין, נותן לכל הסגנים.

רוני בר-און: יש לו שכל לחלק את זה בין הסגנים שהוא חושב.

רוני בר-און: אבל זו הדיסקרציה שלו, לא שלי.

דליה איציק: יושב ראש הוועדה, כולם באמת משקיעים כל כך הרבה זמן שהתקציב הזה לא ינפיק לא הצבעות כפולות, ולא צעקות, ולא זה – שהיחסים במסגרת קואליציה-אופוזיציה יישארו יותר מאשר סבירים.

דליה איציק: אנחנו הרי לא רוצים לשבר את הכלים.

דליה איציק: בגלל זה היו הסכמות.

דליה איציק: תראה, אסור שברגע האחרון אנחנו נתייאש.

דליה איציק: אתה השקעת בזה הרבה מאד מאמצים וזה הרגע האחרון.

דליה איציק: הרי מה קרה בעבר?

דליה איציק: הרי אתה היית שותף לכל זה.

דליה איציק: בעבר קרה, זה לא נעים, זה נפל על יולי, שהוא באמת איש מקסים, ונחמד - - -

רוני בר-און: אבל למה את משמיעה את זה באוזני?

דליה איציק: כי אתה יושב ראש הוועדה.

יולי יואל אדלשטיין: מבחינת התקנון, מה נפל?

דליה איציק: נפל על יולי.

דליה איציק: זהו, אל תגרום לי לדבר יותר.

דליה איציק: אני באמת מחבבת אותך.

יולי יואל אדלשטיין: אז אל תגידי.

יולי יואל אדלשטיין: מה, כי לא נתתי לך לעלות לדבר מעל הדוכן?

יולי יואל אדלשטיין: זה כל הסיפור?

דליה איציק: היושב ראש לא ניהל את כל הישיבה, אתה זוכר.

דליה איציק: גם הוא, גרונו בגד בו, יש שלפוחיות, יש כל מיני דברים.

דליה איציק: בן-אדם.

דליה איציק: במצב כזה, עלול שיהיה מצב שבדיוק באותו רגע שאנחנו רוצים, יהיה פיצוץ.

דליה איציק: זה מה שהיה בדיוק – הרי אתה יודע – בפעם שעברה.

דליה איציק: מה אנחנו טוענים?

דליה איציק: אם אתה נותן לרובי ריבלין, ואם הוועדה מחליטה, זה בלי להוריד מערכם של הסגנים.

דליה איציק: אלה יהיו ההסכמות.

דליה איציק: הרי מה מהותי ומה לא זה מהות התקציב.

רוני בר-און: דליה, התמונה הזאת, אני אומר לך, רצה לי מול העיניים, אני יודע בדיוק לתאר לך מה יהיה.

רוני בר-און: אנחנו כולנו עכשיו מתחילים להגיד שאנחנו מגיעים להסכמות, כמו באיזה ירח דבש.

רוני בר-און: לדינמיקה בתוך הדיון יש כוח משל עצמה.

רוני בר-און: תוך כדי הדיון אלה "ייתבעסו" ואלה "ייתבעסו" ולאלה יהיה מפח נפש ולאלה יהיה מפח נפש.

רוני בר-און: הנשק שאני מניח פה כנשק שקיבל גושפנקא לעצור כל הצבעה ולרוץ ליושב ראש – אני לא אוכל להאשים אותך אם מישהו מכם ינצל אותו.

רוני בר-און: גם אם תבחרו מישהו שלא היה פה בחדר, ושלא יצטרך להסתכל לנו בעיניים ולהגיד: אבל הבטחת לנו שלא יהיה קרקס.

רוני בר-און: וייעשו כל הצבעה קרקס.

דליה איציק: מצד שני אתה נותן לכל השמונה, בעצם, שרירות לב להחליט מה מהותי ומה לא.

דליה איציק: גם זה – צריך נוסחה שהיא סבירה.

רוני בר-און: אז הנה, נתתי לך את הנוסחה.

רוני בר-און: הנוסחה מחזירה as is, כמו שאת רוצה, את כל החבילה ליושב ראש.

רוני בר-און: היושב ראש קורא את זה: אה.

רוני בר-און: רק יושב ראש הישיבה?

רוני בר-און: – אני יושב ראש הישיבה 24 שעות.

רוני בר-און: במסגרת הקיימת, ליושב ראש יש אפשרות למנוע את כל מה שאת אומרת – הוא יושב 24 שעות.

רוני בר-און: אז הוא גם יושב ראש הישיבה והוא המוסמך.

רוני בר-און: אבל אם הוא אומר: אני לא יכול לשבת 24 שעות כי השלפוחית והגרון והכל והכל והכל, אני נותן רבע שעה ואני הולך לשירותים, אני נותן שעתיים כדי לנוח.

רוני בר-און: אני נותן שעתיים פעמיים כדי לנוח – למי שאני חושב שאני לא אעשה לו אובר "רולינג".

רוני בר-און: יולי, אתי לבני, מוחמד ברכה, מי שלא יהיה.

רוני בר-און: היושב ראש יחליט.

רוני בר-און: אני שם את הראש שלי על הגיליוטינה, נתנו לי את הסמכות ואני מחלק את הזמן הזה בין אנשים שיהיה מה שיהיה.

רוני בר-און: יבואו אלי דליה, ואברום ודני יתום ויצעקו, ואני לא אתן אובר "רולינג".

רוני בר-און: זכותו של היושב ראש, הנה לך הפתרון הקלאסי.

רוני בר-און: אני לא מחליט מי יושב על הכס.

רוני בר-און: מי שיושב על הכס – היושב ראש מחליט.

רוני בר-און: רוצה 24 שעות?

רוני בר-און: – שב 24 שעות.

רוני בר-און: רוצה להאציל מסמכותך לאנשים שאתה בטוח שבמקרה הכי קיצוני אתה לא היית מתערב בשיקול דעתם?

רוני בר-און: – אני מתערב אתך, בלי לדעת, אני מתערב אתך, ששום אובר "רולינג" על החלטה של יולי אדלשטיין היושב ראש לא יקבל.

רוני בר-און: יהיה אשר יהיה.

גדעון סער: נכון.

רוני בר-און: גם אם הוא יחשוב שהוא טועה, כדי לגבות אותו כסגן יושב ראש הכנסת הוא יקבל את ההחלטה שלו.

גדעון סער: נכון מאד.

רוני בר-און: לכן, אני נותן לך את הפתרון הקלאסי: זה חוזר ליושב ראש.

רוני בר-און: שיושיב את עצמו, שיכבול את עצמו לכסא ל-24 שעות.

רוני בר-און: אם הוא לא רוצה – על אחריותו, על הרפיוטישן שלו.

רוני בר-און: הוא ממנה איש שלא יהיו לו סקנדלים אתו.

רוני בר-און: קבלי את זה.

מיכאל גורלובסקי: אם ללכת לפי ההצעה של החברים הנכבדים ממפלגת העבודה, צריך לבטל לגמרי את הסגנים של היושב ראש.

מיכאל גורלובסקי: זו פשוט הצעה מצחיקה בעיני.

מיכאל גורלובסקי: יש מוסד כזה של סגנים, אז צריך לכבד את המוסד הזה.

מיכאל גורלובסקי: מדברים פה על יולי כמקרה קונקרטי - - -

רוני בר-און: היה נוח לכולם לדבר על יולי, כי ההערכה ליולי היא באמת, חוצה מחנות.

רוני בר-און: כך אני מאמין.

רוני בר-און: בבקשה, דני.

דליה איציק: - - אלי בן-מנחם.

רוני בר-און: אלי בן-מנחם?

רוני בר-און: אני בחיים לא אערער על החלטה של אלי בן-מנחם, מותר לי לומר בשמחה?

רוני בר-און: אל תלכו מפה, יש פה בקשה של הממשלה לפטור מחובת הנחה למשהו.

רוני בר-און: כן, דני.

דני יתום: אני מבין שאפשר להציג מראש ולהניח מראש על שולחן היושב ראש וסגני היושב ראש רשימה של כל ההסתייגויות המהותיות.

חיים אורון: לא.

דני יתום: למה לא?

רוני בר-און: דני, אני אומר לך: פעם אחת, לא.

רוני בר-און: פעם שניה, יש דינמיקה של דיון.

רוני בר-און: הרי יקפוץ אחד, יגיד: היושב ראש, זה מהותי, לא מהותי, יעשו טררם עם העניינים האלה.

רוני בר-און: למה לנו לבזות את הישיבה?

דני יתום: חלקית אפשר להגיד?

רוני בר-און: לא.

רוני בר-און: צר לי.

רוני בר-און: בבקשה, רשף חן.

רשף חן: יש פה דברים שהם "און דה רקורד" ודברים שהם "אוף דה רקורד".

רשף חן: אני מבין ש"אוף דה רקורד" אפשר להתחיל מראש.

רשף חן: "און דה רקורד" לא.

רוני בר-און: אני לא יודע להגיד את מה שאתה אומר.

רשף חן: שמעתי, פשוט, את אברום אומר את הדברים.

רוני בר-און: מאה אחוז, להגיד את זה פה – אפשר.

רוני בר-און: הלכה למעשה, בשטח – זה יברח מקונטרול אחרי שעה.

רשף חן: אולי אפשר שרק אברום יוכל - - -

רוני בר-און: אז זה לרתק אותו ל-24 שעות.

רשף חן: כן.

רשף חן: באותה מידה.

אברהם בורג: אין בעיה.

רשף חן: האופוזיציה אז סומכת על יושרתו של יושב ראש הכנסת - - -

רוני בר-און: אני לא יכול לקבוע את זה בהחלטה של ועדת הכנסת.

רשף חן: ואני אומר את זה גם על רקע זה שאני יודע ש"אוף דה רקורד" - - -

רוני בר-און: תראה, כל התיקונים האלה להוסיף – מי מוסמך לקרוא שזה מהותי או לא, מי מוסמך לבקש אובר "רולינג" – אתה מבין שברגע שאנחנו יוצאים מהחלטה עקרונית ועוברים לשמות, אנחנו – סליחה שאני הולך לביטויים לא פרלמנטריים – עושים "פרטצ' מהעניין?

חיים אורון: אדוני היושב ראש, כל הנושא הזה אין לו בעיני כל כך הרבה חשיבות.

חיים אורון: כל חברי הכנסת יישבו במליאה 24 שעות, כולל היושב ראש.

חיים אורון: אף אחד לא ילך פה לנוח.

חיים אורון: ההצבעות יתקיימו ברצף מ-10 בבוקר עד שהן יסתיימו, וכל חברי הכנסת יהיו באולם.

חיים אורון: נכון שליושב ראש יש מטלה יותר קשה, כי הוא גם צועק ומדבר, אבל זה הכל.

חיים אורון: וגם ראיתי, כשהוא לא ישב למעלה הוא ישב למטה.

רוני בר-און: לא כל הזמן.

חיים אורון: לכן, מבחינתי יהיה רשום פה מה שיהיה רשום פה, יתחילו ההצבעות וירוצו.

חיים אורון: זה הכל.

חיים אורון: -

רוני בר-און: דליה, תראי, אני מנסה להסביר לך בשלושה משפטים למה את יוצאת ומלוא תאוותך בידך.

רוני בר-און: כתוב פה שיושב ראש הישיבה מוסמך לקבוע.

רוני בר-און: לא קבענו מי יושב ראש הישיבה.

רוני בר-און: אם רובי חושב שזה עושה לו בלגן, שהוא שם שם סגן, הוא יישב את כל הישיבות.

רוני בר-און: אם הוא עדיין חושב שזה עושה לו בלגן, אבל הוא מוכרח לשחרר את עצמו לחלק מן הזמן, הוא קובע לעצמו את הסגנים שהוא סומך עליהם.

רוני בר-און: ואז אני מבטיח לך שמבחינתך את מקבלת החלטה של היושב ראש, או החלטה שהיושב ראש ממילא לא היה מתערב בה.

רוני בר-און: אז התוצאה יוצאת התוצאה שלך, שהסמכות העליונה – או הסמכות העליונה ואלה שהוא סומך עליהם – הם אלה שקובעים מה מהותי ומה לא מהותי.

רוני בר-און: אפשר לעבור עם זה הלאה?

רוני בר-און: תודה.

רוני בר-און: במהלך הדיונים במליאה יושב ראש הישיבה מוסמך לקבוע: א', איזו הסתייגות היא מהותית ואיזו איננה כזו.

רוני בר-און: ב', את אופן ודרך ההצבעה, ידנית, שמית או אלקטרונית, על ההסתייגויות ועל סעיפי החוקים עצמם.

רוני בר-און: רק יושב ראש הכנסת עצמו יהיה מוסמך להחליט על ההפסקה של הישיבה או נעילתה.

רוני בר-און: איפה ואיך אנחנו מכניסים את העניין הזה שאין הצבעות בזמן הצום?

אברהם בורג: אנחנו מסכימים וגמרנו.

אברהם בורג: על דעת המקום ועל דעת הקהל.

מאיר פרוש: אם אנחנו מסכימים פה שאין הצבעות בצום, זה בסדר.

גדעון סער: אני לא יודע מתי יצביעו על הפיצולים.

רוני בר-און: גדעון, אני לא יכול לרבע בשבילכם את העיגול הזה.

רוני בר-און: אתם מביאים לי תרנגולת ואומרים לי: תגיד שזו זברה.

חיים אורון: מה הבעיה של גדעון?

רוני בר-און: הבעיה של גדעון היא מתי יצביעו על הפיצולים.

חיים אורון: חבר'ה, רואים שאתם לא מצויים בזה: אין בעיה של הצבעה על הפיצולים.

חיים אורון: אפשר להצביע על הפיצולים מחר בשמונה בבוקר, הלילה בארבע בבוקר, בשתים עשרה בלילה ובכל שעה שאתם רוצים, משום שהם מניחים על השולחן כבר – הדיון מתחיל – שלושה ארבעה פרקים שאין בהם פיצולים.

חיים אורון: הנושאים של הפיצולים נמצאים בפרקים אחרים, שייגמרו את הוויכוחים הקואליציוניים - - -

רוני בר-און: תודה, תודה.

רוני בר-און: התנאי הזה, שההצבעה על הפיצולים היא מחר בארבע בבוקר או בשמונה בבוקר, הוא לא הפרת התנאי שלהניח את הכל עד היום ב-24:00.

אברהם בורג: זה חייב להיות מונח עד היום ב-24:00.

יצחק כהן: אי אפשר.

יצחק כהן: הם לא גמרו את הדיונים.

רוני בר-און: אתה מבין?

רוני בר-און: הם נותנים לי ביד אחת, לוקחים לי ביד שניה.

חיים אורון: רוני, אתה מסבך את העניינים סתם.

רוני בר-און: מאה אחוז, יכול להיות שאני מסבך, רק אני יודע מה יקרה במליאה.

רוני בר-און: ואז אני אהיה השייגץ.

חיים אורון: סליחה.

חיים אורון: אם יושב ראש ועדת הכספים בא עד 24:00 ומכריז על הפיצולים, מבחינתנו הפיצולים מונחים.

חיים אורון: מבחינתנו, תחליטו מתי להצביע.

חיים אורון: הרי יש עכשיו שלושה נושאים שצריכים לסיים אותם עד 24:00.

חיים אורון: זה חוק ההסדרים, חוק התקציב והמסגרות.

חיים אורון: אלה שלושת הדברים שוועדת הכספים צריכה לסכם אותם.

חיים אורון: אם ועדת הכספים לא מסכמת אותם עד 24:00, התהליך נעצר.

חיים אורון: אין הצבעה.

חיים אורון: אם הוא מביא את זה – אין בעיה.

רוני בר-און: בסדר.

רוני בר-און: נא להוסיף לסעיף 5, אנה, תרשמי בבקשה, פסקה חדשה: נתמלא התנאי האמור בסעיף זה - - -

אנה שניידר: כתוב שם: כולל הצעת החוק כולה.

אברהם בורג: נכון.

אברהם בורג: כולל הפיצולים.

רוני בר-און: נתמלא התנאי האמור בסעיף 5 זה, לא ייראו בקיום ההצבעות על הפיצולים לאחר המועד הנקוב בסעיף זה, הפרת התנאי באופן המצדיק הפסקת הישיבה.

אנה שניידר: ככה, אני קוראת את כל הסעיף: "5.

אנה שניידר: כל האמור לעיל מותנה בכך שהצעת חוק המדיניות הכלכלית כולה וכן הצעת חוק התקציב, יאושרו בוועדת הכספים לא יאוחר מיום ראשון, ה-4 בינואר בשעה 24:00.

אנה שניידר: נתמלא התנאי האמור בסעיף זה, לא ייראו בקיום ההצבעות על הפיצולים בהצעת חוק המדיניות הכלכלית לאחר המועד הנקוב בסעיף זה, הפרת התנאי המצדיקה את הפסקת הישיבה".

אברהם בורג: כלומר שקודם צריך אישור ואז פיצול?

אברהם בורג: כן?

אברהם בורג: אני רוצה להבין את הנוהל שיהיה בוועדת הכספים.

רוני בר-און: נכון.

אברהם בורג: הגענו ל-23:59, צריכים להצביע על כל ההצעות כולן.

אברהם בורג: אושרו – ההצבעה הבאה היא פיצולים.

רוני בר-און: נכון.

רוני בר-און: למעלה.

רוני בר-און: במליאה.

רוני בר-און: הוועדה גומרת.

אברהם בורג: כן, אבל קודם כל אני מקבל את ההצבעה כולה ואז את הצבעת הפיצולים.

רוני בר-און: ההצבעה על הפיצולים במליאה.

חיים אורון: הוועדה סיימה את עבודתה.

אברהם בורג: הוועדה אישרה את הכל, ואז עולים למעלה להצבעה על הפיצולים.

אברהם בורג: ובעיקר שהוועדה, עד 23:59, גמרה את הכל.

קריאות: נכון.

רוני בר-און: קפיטו?

רוני בר-און: הכל ברור?

רוני בר-און: מישהו יש לו שאלה לשאול?

רוני בר-און: יופי, אנחנו עוברים להצבעה.

רוני בר-און: רגע, רגע.

רוני בר-און: אנחנו צריכים לתקן.

רוני בר-און: אנחנו לא יכולים להתחיל ב-13:30, כמו שאתם רואים - - -

אנה שניידר: למה?

אנה שניידר: התחילו.

רוני בר-און: התחילה המליאה?

גאולה רזיאל: התחילו כבר.

גאולה רזיאל: היו צלצולים.

דוד טל: כשאנחנו יושבים פה?

דוד טל: אני לא שומע את השר, איך אני אוכל להתייחס אליו.

חיים אורון: במה התחילו?

רוני בר-און: הדיון במליאה התחיל?

דליה איציק: מה התחיל דיון במליאה?

רוני בר-און: רגע, רגע.

רוני בר-און: תכף אנחנו נשמע את המזכירות.

רוני בר-און: יכול להיות שלא צריכים בכנסת לא קואליציה וגם לא אופוזיציה.

דליה איציק: - - ככה זה מתנהל.

רוני בר-און: יכול להיות שבאמת לא צריך חברי כנסת בכנסת.

חיים אורון: באמת אולי לא צריך, לא קואליציה ולא אופוזיציה.

רוני בר-און: יש לי רעיון: אנחנו נוציא את חברי הכנסת לוועדה חיצונית.

אברהם בורג: הירשזון מדבר על החוק.

רוני בר-און: הירשזון מדבר על החוק במליאה?

דליה איציק: הירשזון מדבר על החוק במליאה - - - זה פיצוץ של כל הסיכום.

רוני בר-און: זה לא ייאמן.

דליה איציק: זה לא ייאמן.

דליה איציק: יש גבול וגם מחרבנים עליו.

דליה איציק: אני פשוט לא מאמינה למה שאתם עושים.

רוני בר-און: תפתחו לי את הטלוויזיה.

חיים אורון: אתה ראית דבר כזה?

חיים אורון: תראה מה שהם עושים לכולם.

חיים אורון: לא היה דבר כזה בחיים.

חיים אורון: אבל מה התחיל למעלה?

דני יתום: הירשזון מציג את החוק.

דני יתום: (צחוק באולם)

קריאה: יש גבולות לכוח.

קריאה: יש גבולות לכוח.

גדעון סער: אבל אמרת לו פה, ב-13:30.

גדעון סער: בנוכחותו.

גדעון סער: ביקשת ממנו.

גדעון סער: אמרנו לו.

גדעון סער: אמרנו לו ללכת להציג.

גדעון סער: מישהו אמר לו משהו אחר?